Polis musnahkan bom mortar dalam kebun getah
Oleh NUR NAZLINA NADZARI

26 Oktober 2020, 6:22 pm
PADANG BESAR – Sebutir bom mortar lama yang ditemui di kawasan kebun getah di Felda Mata Ayer di sini telah dimusnahkan oleh Unit Pemusnah Bom (UPB) Ibu Pejabat Polis Kontinjen Perlis hari ini.
Ketua Polis Daerah Padang Besar, Superintendan Saifudin Aslin Abbas berkata, bahan letupan jenis shell mortar itu didapati masih aktif.
“bom berkenaan ditemui seorang penoreh getah yang kemudian memaklumkannya kepada petugas Op Benteng Wawasan di Pos Kawalan TS10, Batalion 1 Pasukan Gerakan Am (PGA) kira-kira pukul 6.50 petang semalam.
“Pegawai penyiasat bersama Unit Persenjataan dan Unit Forensik IPK Perlis kemudian telah membuat pemeriksaan di lokasi kejadian dan hasil siasatan mendapati objek itu dijumpai dalam keadaan terbuka dan berada di atas tanah berlumpur,” katanya di sini hari ini.
Dalam pada itu, beliau menasihatkan orang ramai supaya memaklumkan kepada polis sekiranya menemui objek disyaki bom dan tidak menyentuh atau membawa pulang objek berkenaan.
Difahamkan, ia merupakan penemuan kedua bom lama dalam tempoh dua tahun dengan kali pertama juga di kawasan kebun getah berhampiran.

Kosmo! Online semalam melaporkan penduduk kampung digemparkan dengan penemuan satu objek menyerupai bom di sebuah kebun getah di Felda Mata Ayer. – K! ONLINE


1,240 kes positif, tiga kluster baharu, tujuh kematian
Oleh SITI A'ISYAH SUKAIMI

26 Oktober 2020, 6:27 pm
PUTRAJAYA – Kes jangkitan Covid-19 hari ini melaporkan kes tertinggi sepanjang pandemik itu di negara ini dengan kes sebanyak 1,240 termasuk daripada tiga kluster baharu menjadikan jumlah kes positif sebanyak 27,805 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 1,238 adalah kes baharu membabitkan penularan tempatan manakala dua kes import.
“Sebanyak 500 kes dari Penjara Kepayan, Penjara Seberang Perai dan salah satu kluster baharu iaitu Penjara Tapah.
“Dua kluster baharu lain ialah Kluster Kapor di Sabah dan Kluster Hampar di Negeri Sembilan,” katanya pada sidang akhbar di Kementerian Kesihatan hari ini.
Noor Hisham berkata, tujuh lagi kematian berkaitan Covid-19 dilaporkan menjadikan jumlah keseluruhan kes kematian sebanyak 236.
Pada masa sama, beliau berkata, sebanyak 691 kes pulih dilaporkan menjadikan jumlah keseluruhan kes pulih adalah 17,825 setakat hari ini. – K! ONLINE


Geng samun bank tumpas
Oleh MOHAMAD FAIZAL HASHIM

26 Oktober 2020, 6:05 pm
JOHOR BAHRU – Kegiatan kumpulan penjenayah warganegara Indonesia dikenali sebagai Geng Samun Bank lumpuh apabila empat ahlinya diberkas di sebuah rumah di Kampung Melayu Majidee, di sini, Khamis lalu.
Ketua Polis Johor, Datuk Ayob Khan Mydin Pitchay berkata, suspek yang diberkas itu berusia 25 hingga 51 tahun terdiri daripada tiga lelaki dan seorang wanita.
Katanya, mereka ditahan kira-kira enam jam selepas melakukan kegiatan samun terhadap seorang ahli perniagaan dengan melarikan RM242,000 pada hari yang sama.
“Ahli perniagaan warganegara China berusia 50 tahun itu disamun oleh dua lelaki Indonesia bersenjatakan parang selepas mangsa keluar daripada bank pada pukul 1.45 petang di Taman Nusa Bestari, Skudai.
“Hasil risikan dan maklumat, sepasukan polis dari Bahagian Siasatan Jenayah Ibu Pejabat Polis Daerah (IPD) Iskandar Puteri bersama Bahagian Siasatan khas Jabatan Siasatan Jenayah Ibu Pejabat Polis Kontinjen (IPK) Johor telah membuat serbuan ke atas sebuah rumah di Kampung Melayu Majidee pada pukul 7.45 malam,” katanya pada sidang akhbar di IPK Johor di sini hari ini.
Menurutnya dalam serbuan itu, polis turut merampas tujuh unit telefon bimbit, dua bilah parang, 12 keping nombor plat palsu dan merampas wang tunai RM26,280

Modus operandi digunakan kumpulan Samun Geng ini ialah mensasarkan individu yang berpakai kemas dan berkereta mewah ke bank sebelum mengekori mangsa menggunakan kereta sewa dengan nombor plat palsu.
Kesemua empat suspek yang ditahan itu ditahan reman selama tujuh hari bermula Jumaat lalu bagi siasatan lanjut di bawah Seksyen 394 Kanun Keseksaan (melakukan samun sehingga menyebabkan kecederaan). – K! ONLINE.


35 kompaun di Kuala Selangor
Oleh NOR AZIHAN MD. GHAZALI

26 Oktober 2020, 6:02 pm
KUALA SELANGOR – Hanya 35 kompaun dikenakan terhadap individu yang gagal mematuhi Perintah Kawalan Pergerakan Bersyarat (PKPB) bermula 14 Oktober lalu di Kuala Selangor.
Ketua Polis Daerah Kuala Selangor, Superintendan Ramli Kasa berkata, jumlah yang direkodkan dalam tempoh 13 hari itu dikira rendah jika dibandingkan dengan daerah lain di negeri ini.
Beliau bagaimanapun menegaskan jumlah itu tidak menunjukkan pihaknya tidak menjalankan pemantauan dan penguatkuasaan.
“Sebaliknya, pendekatan bertolak-ansur digunakan susulan kawasan ini seperti diketahui umum majoriti penduduknya bekerja kampung dengan pendapatan bawah RM1,000.
“Kita masih ada sikap bertimbang rasa dan tidak terus saman,” katanya ketika dibubungi Kosmo! hari ini.
Menurut beliau, pihaknya mengutamakan budi bicara dengan memberi nasihat kepada orang ramai dan juga pemilik premis agar mematuhi prosedur standard operasi (SOP) ketika pemantauan dijalankan.

“Sekiranya masih berdegil, kompaun akan dikeluarkan tanpa sebarang kompromi.
“Meskipun kes di daerah ini masih terkawal namun pemerhatian mendapati rata-rata pemilik premis dan orang awam sentiasa mematuhi SOP,” ujarnya. – K!ONLINE


Pilihan raya antara agenda perbincangan BN
26 Oktober 2020, 6:34 pm
KUALA LUMPUR- Timbalan Menteri Komunikasi dan Multimedia, Datuk Seri Zahidi Zainul Abidin mendedahkan, Pilihan Raya Umum adalah antara agenda perbincangan semasa mesyuarat Ahli Parlimen Barisan Nasional (BN) petang tadi.
Katanya, mesyuarat tadi berpandangan penyelesaian terbaik untuk mengatasi kemelut politik ialah dengan mengadakan Pilihan Raya Umum.
“Pandangan kita yang terbaik ialah pilihan raya. 30 negara sudah buat pilihan raya walaupun dalam (masih ada) Covid-19, tetapi mereka berpendapat demi ekonomi, adalah untuk buat pilihan raya.
“Kita juga memikirkan bagaimana nak selesaikan supaya Covid-19 tidak ada, dan kalau Covid-19 dapat dikawal, kita buat pilihan raya,” katanya ketika ditemui pemberita di lobi Pusat Dagangan Dunia Putra (PWTC) di sini petang tadi.
Katanya, antara perkara lain yang dibincangkan dalam mesyuarat tadi ialah penolakan Yang Di-Pertuan Agong terhadap cadangan darurat daripada Kabinet. – K! ONLINE


PM Bulgaria positif Covid-19
Oleh KOSMO!

26 Oktober 2020, 5:40 pm
SOFIA, BULGARIA – Perdana Menteri Bulgaria, Boiko Borisov disahkan dijangkiti Covid-19 semalam.
“Selepas menjalankan ujian saringan sebanyak dua kali, hari ini (semalam) saya disahkan positif Covid-19,” tulisnya dalam laman Facebook.
Selain itu, beliau mengalami simptom yang ringan dan akan menjalani kuarantin kendiri di rumah.
Borisov, 61, mula menjalani kuarantin kendiri di rumah sejak Jumaat lalu selepas bertemu dengan Timbalan Menteri Pembangunan Wilayah yang disahkan positif Covid-19.
Sementara itu, Pejabat Kesihatan Wilayah Sofia menarik balik arahan kuarantin Borisov selepas dua ujian saringan yang dijalankan sebelum ini negatif.
Bagaimanapun, Borisov berkata, beliau akan terus menjalani kuarantin dan menangguhkan kesemua mesyuarat kerajaan serta program bersama masyarakat yang akan dihadirinya sejak Jumaat lalu.

Dalam pada itu, Presiden Bulgaria, Rumen Radev terpaksa mengehadkan tempoh lawatan ke Estonia awal minggu ini selepas berhubung rapat dengan seorang jeneral tentera udara yang didapati positif Covid-19.
Radev bagaimanapun telah kembali bertugas selepas dua ujian saringan yang dilakukannya didapati negatif.
Bulgaria yang mempunyai penduduk kurang 7 juta orang menghadapi gelombang pertama koronavirus dengan baik, namun jumlah jangkitan meningkat dengan mendadak sejak beberapa minggu lalu mencecah lebih 37,500 kes dan 1,084 kematian.
Khamis lalu, kerajaan mewajibkan pemakaian pelitup muka di tempat awam termasuk dalam pengangkutan awam sebagai usaha mengekang jumlah jangkitan yang mampu melumpuhkan sistem kesihatan negara terbabit. – AFP


UTM, RLS jalin kerjasama dalam bidang minyak dan petrol
Oleh KHAIRUL MOHD. ALI

26 Oktober 2020, 5:59 pm
JOHOR BAHRU – Universiti Teknologi Malaysia (UTM) hari ini memeterai memorandum persefahaman (MoU) dengan anak syarikat Reservoir Link Energy, Reservoir Link Solutions Sdn. Bhd. (RLS) bagi mempergiat aktiviti penyelidikan dan akademik.
MoU yang dimeterai di Bangunan Canseleri Sultan Ibrahim, UTM Skudai di sini itu menyaksikan UTM diwakili Prof. Datuk Dr. Ahmad Fauzi Ismail yang menjalankan fungsi Naib Canselor manakala RLS diwakili Ketua Pegawai Eksekutifnya, Datuk Wan Hassan Mohd. Jamil.
Ahmad Fauzi dalam ucapannya berkata, kerjasama itu berupaya menarik minat kakitangan UTM menjalin kerjasama dengan pihak industri selain membuka peluang lebih banyak mahasiswa UTM menjalani latihan industri khususnya dalam bidang minyak dan gas.
“Kerjasama itu merupakan platform bagi mengukuhkan hubungan kedua-dua pihak penyelidikan bagi membangunkan inovasi bahan kimia yang akan digunakan dalam operasi minyak dan gas.
“Inisiatif ini secara tidak langsung akan membawa impak positif kepada peningkatan kualiti pendidikan dan penyelidikan dalam bidang minyak dan gas di Malaysia serta penjenamaan UTM di peringkat antarabangsa,” katanya.
Kerjasama itu akan menyaksikan UTM melalui Pusat Kecemerlangan UTM-MPRC Institute for Oil and Gas menjalankan pelbagai aktiviti kolaborasi seperti penyelidikan dalam membangunkan inovasi bahan kimia khusus yang akan digunakan dalam operasi minyak dan gas, penerbitan bersama jurnal dan bahan akademik serta pemfailan bersama harta intelek.

Beliau yang juga Timbalan Naib Canselor (Penyelidikan dan Inovasi) UTM turut berkata, jalinan kerjasama itu juga bertujuan untuk menyokong dan melengkapi aktiviti Penyelidikan dan pembangunan (R&D) pihaknya dalam bidang minyak dan gas. – K! ONLINE


Malaysia sambut baik wujudkan ekonomi kreatif
Oleh NUR SHARIEZA ISMAIL

26 Oktober 2020, 5:39 pm
PUTRAJAYA – Malaysia menyambut baik usaha global untuk mengangkat kepentingan ekonomi kreatif bagi pembangunan sejagat seiring dengan visi negara bagi mewujudkan ekonomi kreatif yang mampan dan berdaya maju.
Menteri Komunikasi dan Multimedia, Datuk Saifuddin Abdullah berkata, Malaysia mengakui akan kepentingan ekonomi kreatif yang mendorong kepada pertumbuhan ekonomi berterusan di samping memupuk inovasi dan memberi peluang, faedah dan pemerkasaan untuk semua hak asasi manusia.
Menurutnya, jika dilihat sekitar setengah juta orang bekerja dalam industri kreatif di negara dengan kebanyakan tenaga kerja adalah dalam kalangan golongan muda.
“Malah, dari segi pendapatan tahunan, ekonomi kreatif daripada sektor budaya dan kreatif telah menyumbang pendapatan tahunan sebanyak RM 9.34 trilion dan eksport global lebih daripada RM1.04 trilion.
“Ia jelas meramalkan bahawa sektor-sektor ini akan menjana sekitar 10 peratus daripada Keluaran Dalam Negara Kasar (KDNK) global pada tahun-tahun akan datang,” katanya.
Justeru itu katanya, potensi sektor tersebut untuk pertumbuhan dan keupayaan untuk perubahan dan inovasi sangat besar selain akan menghasilkan peningkatan termasuk dari segi jumlah peluang pekerjaan di negara, sekali gus dapat membantu mengurangkan kadar pengangguran.

Beliau berkata demikian pada Forum ‘Malaysia’s Adoption of the United Nations International Year on Creative Economy for Sustainable Development 2021’ yang diadakan secara maya menerusi Facebook Kementerian Komunikasi dan Multimedia (KKMM), di sini hari ini.
Hadir sama, Ketua Setiausaha Kementerian, Datuk Suriani Ahmad; Pengerusi MyCreative Ventures, Naguib Razak dan Penyelaras Residen Persatuan Bangsa –Bangsa Bersatu (PBB) bagi Malaysia, Singapura dan Negara Brunei Darussalam, Stefan Priesner. – K! ONLINE


PKPB KL, Putrajaya, Selangor dilanjut 14 hari
Oleh ZULKIFLI MANZOR

26 Oktober 2020, 6:08 pm
KUALA LUMPUR – Perintah Kawalan Pergerakan Bersyarat (PKPB) di Kuala Lumpur, Selangor dan Putrajaya yang sepatutnya tamat esok dilanjutkan selama 14 hari lagi.
Menteri Kanan (Keselamatan), Datuk Seri Ismail Sabri Yaakob berkata, kerajaan membuat keputusan itu selepas mengambil kira pernilaian risiko penularan wabak Covid-19 oleh Kementerian Kesihatan Malaysia (KKM).
“Penilaian risiko oleh KKM mendapati masih terdapat lokasi berisiko tinggi penularan Covid-19 di Kuala Lumpur, Selangor dan Putraya.
“Mengambil kira risiko tersebut, kerajaan bersetuju melanjutkan PKPB di Kuala Lumpur, Selangor dan Putrajaya mulai 27 Oktober hingga 9 November 2020.
“Prosedur operasi standard (SOP) PKPB adalah seperti yang pernah diumumkan sebelum ini,” katanya pada sidang media hari ini. – K! ONLINE


Keputusan mesyuarat BN diketahui malam ini
26 Oktober 2020, 4:34 pm
KUALA LUMPUR- Ahli-Ahli Parlimen Barisan Nasional (BN) mula dilihat meninggalkan Pusat Dagangan Dunia Putra (PWTC) kira-kira pukul 3.50 petang.
Menteri Sains, Teknologi dan Inovasi, Khairy Jamaludin merupakan Ahli Parlimen pertama yang keluar diikuti Menteri Luar Negeri, Datuk Seri Hishamuddin Tun Hussein.
Bekas Perdana Menteri yang juga ahli Parlimen Pekan, Datuk Seri Najib Tun Razak berkata, pelbagai pandangan diambil kira semasa mesyuarat petang tadi.
“Macam-macam pandangan, tapi yang penting keputusan Majlis Tertinggi (MT) UMNO malam ini,” katanya ketika ditemui pemberita selepas mesyuarat di Pusat Dagangan Dunia Putra (PWTC) sebentar tadi. -K! ONLINE


Suspek utama bunuh koperal pencen didakwa, rakan dituduh bersubahat
Oleh MOHAMAD FAHD RAHMAT

26 Oktober 2020, 5:28 pm
KLUANG – Seorang pekerja kedai tayar dihadapkan ke Mahkamah Majistret di sini hari ini atas pertuduhan membunuh seorang pesara polis dan menanam mayat mangsa di dalam kebun kelapa sawit di Kahang, dua bulan lalu.
Bagaimanapun tiada pengakuan direkodkan daripada tertuduh, Lim Fong Kim, 37, selepas kertas pertuduhan dibacakan di hadapan Majistret Arun Naval Dass.
Mengikut kertas pertuduhan, Fong Kim didakwa membunuh Su Kim Chiang, 57, dengan menggunakan sebatang alat komponen motosikal (fork motosikal).
Perbuatan itu dilakukan tertuduh di sebuah premis, Batu 22, Jalan Ikan Merah 5, Kahang Dalam, di sini antara pukul 8.10 hingga 9 malam, 31 Ogos 2020.
Dia didakwa mengikut Seksyen 302 Kanun Keseksaan yang memperuntukan hukuman mati.
Di mahkamah sama, rakannya, Saharudin A. Samad, 42, yang bekerja sebagai buruh di ladang kelapa sawit dituduh bersubahat membantu Fong Kim menghapus bukti dengan menanam mayat mangsa.

Saharudin bagaimanapun membuat pengakuan tidak bersalah selepas pertuduhan mengikut Seksyen 201 Kanun Keseksaan dan dibacakan bersama Seksyen 24 Kanun Keseksaan dibacakan jurubahasa mahkamah.
Lelaki itu didakwa melakukan perbuatan itu di sebuah kebun kelapa sawit di Batu 26, Jalan Mersing di sini antara pukul 8.10 malam 31 Ogos 2020 hingga 1.30 pagi 1 September 2020.
Kes dikendalikan Timbalan Pendakwa Raya, Nur Zahida Muhammad Ruzi manakala kedua-dua tertuduh tidak diwakili peguam bela.
Mahkamah menetapkan 26 November ini sebagai sebutan semula kes.
Kosmo! pada 19 Oktober lalu melaporkan dua lelaki ditahan selepas disyaki membunuh Su Kim Chiang, 57, sebelum mayatnya ditemui ditanam di dalam sebuah kubur di kebun kelapa sawit Batu 26, Jalan Mersing, Kahang di sini. – K! ONLINE


Sindiket China kerap pindah pusat operasi elak dihidu polis
26 Oktober 2020, 4:43 pm
KUALA LUMPUR – Taktik kerap memindahkan pusat operasi dari satu lokasi ke lokasi lain bagi menjalankan kegiatan penipuan pelaburan saham online yang didalangi warga China terbongkar selepas polis menahan 12 suspek warganegara itu pada Jumaat lalu.
Serbuan pukul 11 pagi di sebuah hotel mewah di Lembah Klang turut mendedahkan sindiket tersebut aktif menjalankan kegiatan haram itu sejak September 2019.
Pengarah Jabatan Siasatan Jenayah Komersial Bukit Aman, Datuk Zainuddin Yaacob berkata, hasil siasatan mendapati sindiket kerap berpindah dari satu lokasi ke lokasi lain bagi mengaburi mata pihak berkuasa.
Katanya, sindiket menjadikan kondominium mewah dan hotel di sekitar Lembah Klang sebagai pusat aktiviti mereka.
“Dalam serbuan itu, kita menahan 10 lelaki dan dua wanita warga China berusia lingkungan 23 hingga 37 tahun.
“Hasil siasatan mendapati sindiket mempromosikan dan mempengaruhi pelabur mengenai saham tersebut berdasarkan skrip yang dibuat oleh ketua sindiket,” katanya dalam satu kenyataan hari ini.

Menurutnya lagi, sindiket mensasarkan rakyat China sebagai mangsa dan semua promosi itu dibuat melalui aplikasi WeChat.
Jelas beliau, ahli sindiket akan mewujudkan satu grup WeChat bagi menunjukkan keadaan pasaran saham sebelum mempengaruhi mangsa membuat pelaburan dalam skala besar.
“Semua transaksi dibuat secara online membabitkan matawang China dan 40 peratus daripada keuntungan saham pelabur akan diberikan kepada sindiket di pusat operasi setiap hujung tahun.
“40 peratus daripada keuntungan itu digunakan ketua sindiket untuk membayar sewa hotel, kondominium yang dianggarkan RM9,000 hingga RM13,000 setiap bulan,” ujarnya.
Tambahnya, pembabitan orang tempatan dalam dalam sindiket itu hanya sebagai orang tengah dalam menguruskan logistik dan penempatan mereka. – K! ONLINE


Pengiklanan jawatan kosong di MyFutureJobs mulai 1 November
Oleh MOHD. HUSNI MOHD. NOOR

26 Oktober 2020, 3:50 pm
PUTRAJAYA – Majikan yang berhasrat untuk menggaji pekerja asing melalui program
pengambilan semula dan permohonan pengambilan pegawai dagang diwajibkan mengiklankan kekosongan jawatan tersebut di portal pekerjaan nasional, MYFutureJobs, berkuat kuasa 1 November ini.
Menteri Sumber Manusia, Datuk Seri M. Saravanan berkata, pengiklanan kekosongan jawatan di MYFutureJobs hendaklah tidak kurang daripada 14 hari bagi program pengambilan semula pekerja asing sedia ada dalam negara dan 30 hari bagi permohonan pegawai dagang.
Beliau berkata, majikan juga dikehendaki mendaftar dan membuat permohonan melalui Sistem Pengurusan Pekerja Asing Bersepadu (ePPAX) sebagai syarat pematuhan kepada undang-undang perburuhan bagi penggajian pekerja bukan warganegara.
Katanya, mana-mana majikan dan pekerja yang menggunakan JobsMalaysia juga akan diubah hala ke portal MYFutureJobs mulai 1 November ini bertujuan menjadikan MYFutureJobs sebagai platform tunggal memantau padanan pekerjaan melibatkan rakyat tempatan.
“Ia juga untuk memastikan peluang pekerjaan kepada rakyat Malaysia diberi keutamaan.
“Permohonan pekerja asing atau pegawai dagang hanya akan dipertimbangkan sekiranya tiada rakyat Malaysia yang berminat memohon jawatan berkenaan,” katanya dalam kenyataan di sini hari ini.

Mengulas lanjut, Saravanan berkata, maklumat seperti nama jawatan, gaji yang ditawarkan, kelayakan akademik atau kemahiran dan kompetensi yang diperlukan wajib dipaparkan di MYFutureJobs.
Katanya, ini akan disusuli sesi menemuduga calon bersama wakil majikan dan agensi Kementerian Sumber Manusia, iaitu Pertubuhan Keselamatan Sosial (Perkeso).
“Sehubungan itu, saya meminta supaya Sistem Insurans Pekerjaan (SIP) Perkeso membantu pihak majikan mengaturkan sesi temuduga di premis majikan atau mana-mana lokasi yang dipersetujui.
“Perkeso juga hendaklah menghebahkan kekosongan jawatan tersebut terutamanya bagi kekosongan pegawai dagang kepada semua rakyat Malaysia melalui pelbagai saluran media,” katanya.
Bagi sebarang pertanyaan berkenaan perkhidmatan pekerjaan dan portal MYFutureJobs, sila
hubungi Perkeso di talian 03-8091 5300. -K! ONLINE


Mayat lelaki ditemui terapung di Sungai Kelantan
Oleh ROHANA MOHD. NAWI

26 Oktober 2020, 3:16 pm
KOTA BHARU – Seorang nelayan terkejut apabila menemui mayat seorang lelaki yang terapung sewaktu sedang mengangkat bubu ikan Sungai Kelantan dekat Kampung Keseng di sini hari ini.
Saksi kejadian, Mohd. Zuhar Zaidi, 40, pada awalnya menyangka mayat itu merupakan sebuah tilam yang sedang terapung di permukaan sungai kira-kira pukul 9.30 pagi.
Katanya, selepas melihat seakan-akan tilam yang sedang terapung, dia memberanikan diri mendekati barangan itu dengan menaiki perahu.
“Selepas melihat beberapa kali, saya melihat seperti rambut pada bahagian depan dan terus mengesyaki ia adalah mayat seorang lelaki yang berusia dalam lingkungan 40-an.
“Saya bergegas pulang ke rumah dan memaklumkan penemuan itu kepada ayah saya Zaidi Musa, 74, untuk mendapat pengesahan,” katanya ketika ditemui Kosmo! di lokasi kejadian.
Mohd. Zuhar berkata, dia bersama ayahnya turun ke sungai berkenaan dan melihat mayat seorang lelaki dalam keadaan tertiarap dan tersangkut pada bot milik ayahnya.

Katanya, dia terus menghubungi pihak polis sebelum memaklumkan kepada penduduk kampung.
“Sambil menunggu kehadiran pihak polis, ayah saya telah mengikat kaki mayat berkenaan pada tali bot kerana bimbang dihanyutkan arus.
“Ini merupakan kejadian kali kedua saya terjumpa mayat yang tersangkut pada bot ayah,” katanya.
Sementara itu, Ketua Polis Daerah Kota Bharu, Asisten Komisioner Abdul Rahim Daud kerika dihubungi mengesahkan polis menerima laporan berhubung penemuan mayat berkenaan.
Beliau berkata, siasatan masih diteruskan dan kes diklasifikasikan sebagai mati mengejut.-K! ONLINE


Berselawat dan bermunajat, Rabu ini
Oleh MOHD. HUSNI MOHD. NOOR

26 Oktober 2020, 4:38 pm
PUTRAJAYA – Jabatan Agama Islam Wilayah Persekutuan (Jawi) akan menganjurkan Program Wilayah Persekutuan Berselawat dan Bermunajat serentak di masjid, surau Jumaat dan surau serta kediaman masing-masing di seluruh Wilayah Persekutuan Kuala Lumpur, Putrajaya dan Labuan, Rabu ini.
Dalam kenyataan dikongsi laman Facebook, Jawi memaklumkan, program itu akan berlangsung serentak selepas solat Maghrib, Rabu ini.
Menurutnya, antara pengisian lain termasuklah solat hajat dan doa selamat yang turut disiarkan secara langsung melalui Facebook rasmi Jawi, Masjid Wilayah Persekutuan dan masjid-masjid yang lain sekitar Wilayah Persekutuan.
“Inisiatif tersebut dilaksanakan bagi menyeru seluruh umat Islam khususnya di Wilayah Persekutuan untuk bermunajat dan berdoa kepada Allah agar penularan wabak Covid-19 segera dibendung serta negara Malaysia sentiasa mendapat perlindungan dan kesejahteraan.
“Program ini juga dianjurkan bagi menzahirkan kecintaan kepada baginda Nabi Muhammad S.A.W melalui galakan berselawat sempena Maulidur Rasul SAW 1442H,” katanya.
Susulan itu juga, pengumuman Tokoh Maulidur Rasul Peringkat Wilayah Persekutuan pada tahun ini yang bertemakan ‘Ummah Rabbani Negara Harmoni’ juga akan dibuat melalui platform Facebook rasmi Jawi pada Khamis pukul 10 pagi.

Poster program itu turut dikongsi Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri di laman sosial miliknya.


Menteri Kabinet ‘membisu’
Oleh MOHD. HUSNI MOHD. NOOR

26 Oktober 2020, 3:25 pm
PUTRAJAYA – Rata-rata menteri Kabinet yang ditemui di pekarangan luar Bangunan Perdana Putra di sini memilih untuk ‘membisu’ ketika disoal wartawan sejurus tamat mesyuarat khas Kabinet pagi tadi.
Kebanyakan menteri yang ditemui langsung tidak menurunkan tingkap kenderaan ketika didekati wartawan malah, ada segelintirnya hanya melambai dan melemparkan senyuman.
Lebih 40 pengamal media termasuk wartawan dan jurugambar mula berkampung di luar bangunan itu sejak 9 pagi tadi bagi mendapatkan perkembangan terkini susulan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, semalam.
Mesyuarat dipercayai bermula pukul 11.30 pagi dan berakhir pukul 2 petang.
Sementara itu, hanya Menteri Luar Negeri, Datuk Seri Hishammuddin Hussein yang membuka tingkap untuk menyantuni wartawan.
Beliau bagaimanapun enggan menjawab ketika ditanya mengenai intipati mesyuarat sebaliknya memaklumkan akan bergerak ke Pusat Dagangan Dunia Putra (PWTC), Kuala Lumpur.

“Nak pergi lah ni, nak mula dah ni,” katanya ketika ditanya sama ada beliau akan menghadiri mesyuarat berkenaan atau tidak.
Hishammuddin perlu berada dalam mesyuarat berkenaan selepas beliau dilantik sebagai Bendahari Agung BN beberapa hari lalu bagi menggantikan Datuk Seri Tengku Adnan Tengku Mansor.
Difahamkan, semua Ahli Parlimen BN dipanggil untuk menghadiri mesyuarat tergempar petang ini namun, butiran lanjut mengenai mesyuarat itu tidak didedahkan.
Mesyuarat itu dipengerusikan Presiden BN, Datuk Seri Ahmad Zahid Hamidi yang juga Presiden UMNO.-K! ONLINE


Mael Totey raih RM2.56 juta empat hari tayangan
Oleh MOHD. HAIKAL ISA

26 Oktober 2020, 3:58 pm
KUALA LUMPUR – Filem arahan pertama selebriti YouTube, Syahmi Sazli berjaya meraih RM2.56 juta dalam tempoh empat hari tayangan sejak 22 Oktober lalu menerusi tayangan Astro First.
Kejayaan tersebut merupakan kutipan paling tinggi di platform Astro First (first run film) setakat ini sekali gus memecah rekod terdahulu yang dipegang oleh filem Syif Malam Raya.
Mael Totey The Movie mengangkat genre drama komedi dan mengisahkan seorang pemuda lurus bendul bernama Mael yang berusaha pelajari Bahasa Inggeris demi memenuhi syarat gadis idamannya, Yaya. Tetapi Mael bertemu cinta sejatinya bersama cikgu Bahasa Inggeris yang mengajarnya.
Penerbit dan juga Pengarah Filem Mael Totey The Movie, Syahmi Sazli dalam satu kenyataan kepada Kosmo! berkata, dia amat bersyukur dengan kejayaan tersebut.
“Terlebih dahulu saya ingin mengucapkan jutaan terima kasih kepada semua penonton, peminat, pengikut kami serta semua yang terlibat secara langsung dan tidak langsung yang memberi sokongan padu pada filem ini.
“Saya tidak menyangka filem arahan pertama saya akan mendapat sambutan luar biasa. Fenomena yang tercetus ini memberi semangat baharu buat saya untuk terus menghasilkan karya yang lebih baik,” katanya.

Dalam pada itu, Naib Presiden, Ketua Astro Shaw & Nusantara, Raja Jastina Raja Arshad, berkata, pihaknya sentiasa komited dalam membantu membuka ruang buat penerbit tempatan untuk menayangkan karya kepada penonton sasaran dalam tempoh sekarang ini.
Ujarnya, ternyata inisiatif ini dilihat mampu memberi jalan positif untuk menjana semula ekonomi dalam industri hiburan.
“Sesuatu yang agak istimewa tentang Mael Totey The Movie, ia merupakan hasil filem pertama produksi dan arahan bakat kreatif, Syahmi Sazli dan kejayaan ini telah menambahkan lagi sinar harapan baru buat industri perfileman tempatan yang terjejas akibat Covid-19.
“Sokongan positif diberikan oleh para penonton mendorong pihak kami untuk membawakan lebih banyak filem yang dilihat berpotensi sebagai karya terbaik dan menepati cita rasa penonton,” katanya. – K! ONLINE


Dua pelajar sekolah ditahan lumba haram
Oleh MOHD SYALMIZI HAMID

26 Oktober 2020, 3:10 pm
SEBERANG PERAI – Dua pelajar sekolah antara empat geng rempit yang ditahan kerana terlibat dengan kegiatan lumba haram di Lebuh Raya Lingkaran Luar Butterworth (BORR) dekat Bagan Ajam di sini malam tadi.
Mereka ditahan dalam Op Samseng Jalanan selama kira-kira tujuh jam berakhir pukul 12 tengah malam itu adalah berusia di antara 16 hingga 20 tahun.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, ketika operasi dilakukan kebanyakan  mereka menunggang secara melulu dan merbahaya di sekitar lebuh raya itu.
“Keempat-empat mereka berlumba sesama sendiri dari Plaza Tol Bagan Ajam sehingga ke pusingan-U Terminal Kontena Butterworth Utara sambil melakukan aksi merbahaya.
“Mereka ditahan ketika berhenti di bahu jalan arah Sungai Dua di lebuh raya tersebut,” katanya kepada pemberita hari ini.
Noorzainy berkata, siasatan mendapati dua suspek merupakan pelajar tingkatan lima, manakala dua lagi pekerja kilang.

Kes disiasat mengikut Seksyen 42(1) Akta Pengangkutan Jalan 1987. – K! ONLINE


Ummah seru ahli politik junjung penuh titah Agong
Oleh MOHD RASDAN AHMAD

26 Oktober 2020, 5:13 pm
KUALA LUMPUR – Gerakan Pembela Ummah (Ummah) menjunjung penuh titah Yang di-Pertuan Agong melalui kenyataan yang telah dikeluarkan oleh Istana Negara selepas Mesyuarat Majlis Raja-raja Melayu semalam.
Pengerusinya, Mohd. Zai Mustafa berkata pihaknya menyanjung tinggi dan menghargai pengiktirafan Yang di-Pertuan Agong kepada keupayaan Kerajaan Perikatan Nasional (PN) di bawah pimpinan Perdana Menteri Tan Sri Muhyiddin Yassin untuk terus melaksanakan dasar dan tindakan penguatkuasaan bagi membendung Covid-19 dari terus merebak.
“Kami menyanjung tinggi keprihatinan baginda agar negara terus dipelihara kesihatan, kestabilan dan kemakmuran seterusnya menasihatkan agar semua Ahli Parlimen menyokong Belanjawan Negara 2021 bagi mendepani Covid-19 seterusnya mengukuhkan ekonomi negara pada pembentangan sesi Parlimen akan datang.
“Pihak kami mempertegaskan bahawa titah baginda Agong yang mengingatkan ahli-ahli politik untuk menghentikan segera segala ‘politiking’ yang boleh mengganggu gugat kestabilan pemerintahan negara,” katanya dalam sidang akhbar di sini hari ini.
Tambah Mohd. Zai, Ummah juga menempelak mana-mana pihak yang cuba menimbulkan keresahan dengan mempertikaikan titah baginda sehingga mengelirukan rakyat perlu dihentikan serta merta dan tindakan tegas perlu diambil oleh pihak keselamatan.
“Kami turut mencadangkan semua pihak dan parti politik mengangkat gencatan senjata politik dan menjunjung titah Yang di-Pertuan Agong dan mencari formula perdamaian.

“Ummah berkeyakinan penuh Yang di-Pertuan Agong terus menjadi tonggak utama dan berperanan memayungi pemerintahan negara bagi mengukuhkan kestabilan, kemakmuran dan kesejahteraan negara,” jelasnya. – K! ONLINE.


Kuasa Agong tidak isytihar darurat tidak boleh dicabar di mahkamah
Oleh SHAARANI ISMAIL

26 Oktober 2020, 2:48 pm
Oleh SHAARANI ISMAIL
IPOH – Kuasa Yang di-Pertuan Agong untuk tidak menerima nasihat Perdana Menteri bagi mengisytiharkan darurat tidak boleh dicabar di mana-mana mahkamah.
Pakar Perlembagaan yang juga Ketua Pembangkang Dewan Undangan Negeri (DUN) Perak, Dr. Abdul Azi Bari berkata, perkara itu sangat jelas dan sudah dinyatakan dalam Perkara 150 Perlembagaan Persekutuan.
“Sama ada Yang di-Pertuan Agong mahu menerima nasihat atau tidak, itu perkara lain, kalau Agong membuat keputusan untuk berkata tidak maka ia adalah tidak. Ia tak boleh dicabar,” katanya pada sidang media di sini hari ini.
Abdul Aziz berkata, undang-undang itu kekal dari sejak negara mencapai kemerdekaan hingga ke hari ini dan kuasa mengisytihar darurat itu tidak boleh dicabar oleh sesiapa.
Katanya, Jabatan Perdana Menteri juga tidak sepatutnya mengeluarkan kenyataan media selepas Istana Negara menjelaskan isu berkenaan kerana keputusan dibuat sudah pun muktamad dan tidak perlu lagi dibincangkan.

Beliau berkata, isu mencabar keputusan perisytiharan darurat oleh yang Yang di-Pertuan Agong pernah berlaku pada 1966, ketika Ketua Menteri Sarawak ketika itu, Stephen Kalong Ningkan mahu disingkirkan dari jawatan berkenaan.
Semalam, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah, tidak ada keperluan untuk isytihar darurat dan semua ahli politik perlu berhenti segera bermain politik.
Seri Paduka Baginda juga telah berkenan memperhalusi permohonan yang telah dipersembahkan oleh Perdana Menteri Tan Sri Muhyiddin Yassin pada majlis menghadap di Istana Abdul Aziz, Kuantan, Pahang pada Jumaat lalu 23 Oktober lalu.
Permohonan tersebut ialah pelaksanaan Darurat Perkara 150(1) dan Pemasyhuran Ordinan Darurat (Kuasa-Kuasa Perlu 2020) menurut Perkara 150 (2B) Perlembagaan Persekutuan untuk memerangi ancaman wabak COVID-19 di negara ini.-K! ONLINE


Sembilan pemandu mabuk didakwa mengikut undang-undang baharu
Oleh KHAIRUL MOHD. ALI

26 Oktober 2020, 2:25 pm
JOHOR BAHRU – Sembilan individu didakwa di Mahkamah Majistret di sini hari ini atas kesalahan memandu di bawah pengaruh alkohol mengikut pindaan baharu di bawah Seksyen 45A (1) Akta Pengangkutan Jalan pindaan 2020 berkuatkuasa Jumaat lalu.
Kesemua tertuduh berusia antara 25 hingga 56 tahun didakwa melakukan kesalahan memandu kereta di bawah pengaruh alkohol melebihi had yang ditetapkan pada 23 hingga 25 Oktober lalu.
Mereka didapati memandu kereta di bawah pengaruh alkohol melebihi had ditetapkan iaitu 50 miligram dalam 100 mililiter darah.
Lapan daripada tertuduh membuat pengakuan bersalah, manakala seorang lagi minta dibicarakan selepas pertuduhan dibacakan di hadapan Majistret, Nur Asidah A.Rahman.
Nur Asidah kemudian menjatuhkan hukuman penjara tujuh hari dari tarikh sabitan kes, denda RM10,000 serta hilang kelayakan memegang lesen memandu selama dua tahun terhadap tujuh lelaki dan seorang wanita yang mengaku bersalah.
Jika gagal membayar denda mereka akan dipenjara selama 10 bulan.

Pada prosiding sama, mahkamah turut menetapkan jaminan RM13,000 kepada tertuduh yang membuat pengakuan tidak bersalah dan menetapkan tarikh 26 November depan bagi sebutan semula kes.
Sembilan tertuduh berkenaan merupakan antara individu terawal di negara ini yang didakwa mengikut pindaan undang-undang baharu tersebut.-K! ONLINE


Beruk rosakkan peralatan masjid, tinggalkan kesan najis
Oleh ZAKKINA WATI AHMAD TARMIZI

26 Oktober 2020, 2:32 pm
KUALA PILAH – Kehadiran lebih 100 ekor beruk dan kera bukan sahaja merosakkan pelbagai peralatan dan barangan di Masjid Kampung Parit Istana, Terachi dekat sini malah turut meninggalkan kesan kotoran najis haiwan liar tersebut di ruang solat masjid itu.
Imam satu masjid berkenaan, Alias Meon, 67 berkata, pelbagai peralatan masjid seperti kerusi, pagar, pintu, wayar, pembesar suara, tingkap termasuk tandas telah dirosak dan dipecahkan oleh haiwan liar berkenaan sejak sekian lama.
Menurutnya, hampir setiap hari pihaknya perlu membersihkan serta mencuci masjid ini kerana beruk dan kera tersebut meninggalkan kesan najis di ruang halaman solat di hadapan masjid ini.
“Jika ramai jemaah yang hadir, kami tidak membenarkan mereka bersolat di ruang luar kerana khuatir najis ada di mana-mana.
“Kami telah memaklumkan pada pihak terbabit namun tiada sebarang tindakan malah makin banyak pula beruk dan kera yang datang dan meninggalkan kesan ‘tahi’ di sini,” katanya ketika ditemui di sini baru-baru ini.
Alias menjelaskan, kehadiran haiwan berkenaan lebih aktif dan banyak sekiranya ada pihak yang menyumbang pisang atau buah-buahan dan diletakkan pada halaman solat pada hari Jumaat.

“Jika ada penyumbang pisang ini akan menarik lebih banyak beruk dan kera ke kawasan masjid.
“Apa yang merisaukan ialah kebersihan masjid, ada kalanya terdapat ada jemaah orang kenamaan yang melalui jalan Terachi untuk ke Istana Seri Menanti serta bermain golf di resort berdekatan masjid ini dan kami pula tidak sempat membersihkan ruang solat tersebut,” katanya lagi.
Sementara itu, bendahari masjid, Abdul Rahman Abdullah berkata, dia berharap ada pihak yang boleh menyumbang kepada pihak masjid untuk tujuan pembinaan pagar atau pintu bercermin bagi menutup ruang solat berkenaan.
“Kami berharap ada pihak yang boleh menyumbang kerana kos sebanyak RM15,000 diperlukan masjid agar dapat membina satu pagar bercermin bagi menutupi ruang yang sering didatangi oleh beruk dan kera,”jelasnya.
Orang ramai yang ingin membantu boleh menghubungi Alias menerusi nombor 011-1089 5077 atau menyumbang terus ke akaun Bank Islam bernombor 05030010105401 dengan nama akaun Ahli Jawatankuasa Masjid Kariah Kampung Parit Istana Terachi.-K! ONLINE


Warga emas nyaris rentung rumah terbakar
Oleh ASLIZA MUSA

26 Oktober 2020, 3:03 pm
TELUK INTAN – Seorang wanita warga emas terselamat dalam kebakaran yang memusnahkan rumahnya di Jalan Changkat Jong, Kampung Muhibbah, di sini hari ini.
Mangsa, Seah Saw Eng, 78, yang terperangkap di bahagian dapur itu sempat diselamatkan oleh anggota dari Balai Bomba dan Penyelamat Teluk Intan.
Dalam kejadian pada pukul 9.45 pagi itu, mangsa yang tidak sihat dan mempunyai masalah penglihatan itu tinggal seorang diri di rumah manakala adik lelakinya pula keluar minum di kedai berhampiran.
Ketua Balai Bomba dan Penyelamat Teluk Intan, Ismail Mohd. Yunus berkata, sepasukan anggota dihantar ke lokasi kejadian selepas pihaknya menerima panggilan kecemasan pada pukul 9.48 pagi.
Katanya, setibanya di lokasi kejadian didapati rumah tersebut terbakar kira-kira 80 peratus dan operasi memadam kebakaran segera dijalankan.
“Anggota juga dimaklumkan terdapat seorang wanita terperangkap di bahagian dapur rumah dan mangsa segera dibawa keluar melalui pintu dapur.

“Tiada kecederaan pada mangsa yang juga mempunyai masalah kurang daya penglihatan itu,” katanya di sini hari ini.
Menurut beliau, pihaknya mengambil masa kira-kira 30 minit untuk mengawal kebakaran daripada merebak.
Katanya, operasi memadam kebakaran itu turut dibantu Balai Bomba dan Penyelamat Hutan Melintang, Pasukan Bomba Sukarela Teluk Intan dan Batu 12.-K! ONLINE


Bomba, polis daki bukit turunkan mayat tukang kebun
Oleh KOSMO!

26 Oktober 2020, 2:35 pm
Oleh NOOR HASLIZA NUSI
GEORGE TOWN – Anggota bomba dan polis terpaksa mendaki bukit bagi membawa turun mayat seorang lelaki yang ditemui mati di sebuah kebun sayur di Stesen Tengah Bukit Bendera, Ayer Itam di sini pagi tadi.
Ketua Balai Bomba dan Penyelamat Paya Terubong, Muzamer Mohd. Salleh berkata, pihaknya menerima panggilan bantuan daripada pihak polis bagi membantu mengangkat mayat, Chee Yew Huat, 57, pada pukul 10.49 pagi.
Menurutnya, tindakan anggota bomba bersama pihak polis menuju ke lokasi dengan cara pendakian pada jarak 800 meter dari kaki bukit berkenaan.
“Mangsa telah disahkan mati oleh pasukan perubatan yang turut berada di situ dan anggota menurunkan mayat ke kaki bukit dengan menggunakan pengusung.
“Mayat kemudiannya diserahkan kepada pihak polis untuk tindakan selanjutnya,” katanya ketika dihubungi Kosmo! di sini sebentar tadi.

Operasi tersebut tamat sepenuhnya pada pukul 12.44 tengah hari tadi. – K! ONLINE


SK Seri Sentosa dibuka semula esok
Oleh KOSMO!

26 Oktober 2020, 1:39 pm
Oleh SAFINA RAMLI
GEORGE TOWN – Sekolah Kebangsaan (SK) Seri Sentosa di Nibong Tebal dekat sini yang sebelum ini diarahkan ditutup selama seminggu ekoran terdapat kes Covid-19 akan dibuka semula esok.
Pengarah Jabatan Pendidikan negeri, Abdul Rashid Abdul Samad berkata, sesi persekolahan di sekolah berkenaan boleh diikuti seperti biasa.
“Sekolah akan dibuka semula esok. Hanya seorang murid yang dikesan positif Covid-19 di sekolah berkenaan sebelum ini,” katanya ketika dihubungi di sini hari ini.
Sebelum ini, SK Seri Sentosa ditutup seminggu bermula 20 Oktober lalu selepas kes Covid-19 dilaporkan di sekolah berkenaan. – K! ONLINE


[VIDEO] Tunggu keputusan mesyuarat BN- Hishamuddin
26 Oktober 2020, 2:58 pm
KUALA LUMPUR- Menteri Luar Negeri, Datuk Seri Hishamuddin Hussein berkata, sebarang spekulasi mengenai penarikan sokongan UMNO dan Barisan Nasional (BN) terhadap Perikatan Nasional (PN) hanya boleh diketahui selepas mesyuarat BN hari ini.
“Kami sedang membincangkan (perkara itu). Saya mahu mendengar daripada (mesyuarat) BN,” katanya ringkas ketika ditemui di lobi Pusat Dagangan Dunia Putra (PWTC) di sini sebentar tadi.
Ahli Parlimen Sembrong itu ditanya sama ada UMNO dan BN akan menarik sokongan kepada PN dan Perdana Menteri, Tan Sri Muhyiddin Yassin perlu meletakkan jawatan susulan dakwaan beliau hilang kepercayaan majoriti Ahli Parlimen.
Terdahulu, beberapa Ahli Parlimen BN dilihat tiba di PWTC antaranya Menteri Tenaga dan Sumber Asli, Datuk Seri Shamsul Anuar Nasarah, Menteri Sains, Teknogi dan Inovasi, Khairy Jamaludin dan Menteri Wilayah Persekutuan, Tan Sri Annuar Musa.
Mesyuarat BN hari ini dijangka membincangkan mengenai titah Yang di-Pertuan Agong, Al-Sultan Abdullah Ri’ayatudin Al-Mustafa Billah Shah semalam yang menolak cadangan darurat yang dikemukan Kabinet. – K! ONLINE


Polis kesan sembilan pemilik akaun babitkan penipuan PTW
Oleh NOR AINNA HAMZAH

26 Oktober 2020, 2:53 pm
SEREMBAN – Polis kini mengesan sembilan pemilik akaun yang dipercayai terbabit dalam penipuan pinjaman tidak wujud (PTW) bernilai sebanyak RM 342,869.
Ketua Jabatan Siasatan Jenayah Komersial Negeri Sembilan, Superintenden Aibee Abd Ghani berkata, dalam kejadian terbaharu semalam, seorang pesara kerajaan berusia 62 tahun telah membuat laporan polis di Seremban berkaitan penipuan berkenaan.
Menurutnya, mangsa telah diperdaya oleh  sindiket PTW yang dikenalinya melalui laman sosial Instagram.
“Mangsa ingin melakukan pinjaman sebanyak RM200,000.00 daripada syarikat All Best Howly Enterprise bagi tujuan membayar semula program infaq daging yang mangsa anjurkan.
“Mangsa telah mula melakukan pembayaran bermula 29 September lalu bagi mendapatkan pinjaman  tersebut  sehingga 24 Oktober (kelmarin),” katanya, di sini, tadi.
Aibee berkata, mangsa hanya menyedari urusan berkenaan merupakan satu penipuan apabila diberitahu oleh anak-anaknya pada kelmarin setelah mangsa meminta bantuan anak-anak bagi membuat pembayaran.

Menurutnya, mangsa telah melakukan sebanyak 71 transaksi keseluruhannya kepada sembilan akaun yang berbeza.
“Oleh itu kita kini sedang mengesan pemilik akaun 13950290864 Hong Leong Bank bernama Toh Shin Yi dan akaun Maybank 151539187254 milik individu dengan nama yang sama.
“Tujuh lagi pemilik akaun yang dikesan ialah akaun Maybank 157380033722 dengan nama Nor Faieza Abdul Wahab; akaun Bank Muamalat 14050035140728 (Mohd Zulhasyimie Dollah); akaun CIMB Bank 7002817170 (Mohd Ariff Bin Abdol Rahman); akaun CIMB Bank 7607031527 (Wan Azwan Wan Abdullah); akaun Maybank 158248447355 (Murugesu A/L Muniandy); akaun Maybank 158097718790 (Saidatul Erma Abdul Halim) dan akaun Maybank 151306914346 (Zaleena Zakaria).
Menurutnya, kesemua pemilik akaun diminta tampil membantu siasatan dan kes ini disiasat di bawah Seksyen 420 Kanun Keseksaan.-K! ONLINE


Penjara Sungai Petani disanitasi
Oleh NUR SYAZWANA MANSOR

26 Oktober 2020, 2:39 pm
SUNGAI PETANI – Jabatan Bomba dan Penyelamat Malaysia (JBPM) Kedah melakukan sanitasi awam di Penjara Sungai Petani di sini hari ini bagi membendung penularan wabak Covid-19.
Penolong Pengarah Bahagian Operasi Kebombaan dan Penyelamat JBPM negeri, Penguasa Kanan Bomba I Mohamadul Ehsan Mohd. Zain berkata, proses sanitasi dilakukan selama dua jam bermula pukul 9.30 pagi hingga 11.30 pagi ini.
Beliau berkata, kawasan yang disanitasi melibatkan blok pentadbiran, Zon 1 dan Zon 2 serta pejabat dan kawasan sekitar.
“Zon 1 terdiri daripada Blok Akasia, Blok Begonia, Blok Casuarina serta lima buah bengkel dan pejabat.
“Manakala Zon 2 pula meliputi blok Wad LRCC, Blok Davalia, Blok Episia, surau, dapur dan blok klinik,” katanya dalam satu kenyataan hari ini.
Tambahnya, operasi meliputi seramai 22 anggota bomba dengan dibantu 10 kakitangan penjara.

“Kawasan yang disanitasi membabitkan keluasan 3,400 kaki persegi dengan menggunakan cecair sodium hypoclorite,” ujarnya. – K! ONLINE


Polis Marin rampas rokok seludup RM2.9 juta
Oleh MUHAMMAD AYMAN GHAFFA

26 Oktober 2020, 2:43 pm
PASIR PUTEH – Pasukan Polis Marin ( PPM) Wilayah Tiga berjaya menumpaskan kegiatan kumpulan sindiket yang membawa masuk sebanyak 19,600 karton rokok seludup bernilai RM2.9 juta dalam serbuan di kawasan hutan bakau di Sungai Bukit Kluang dekat Besut pagi tadi.
Dalam serbuan pada pukul 5 pagi itu, PPM Wilayah Tiga turut merampas dua buah lori yang digunakan untuk membawa rokok-rokok berkenaan.
Komander PPM Wilayah Tiga, Asisten Komisioner Norzaid Muhammad Said berkata, serbuan dijalankan oleh anggota PPM sewaktu menjalankan Ops Benteng sebelum mendapat maklumat mengenai kegiatan penyeludupan di kawasan itu.
Menurutnya, sewaktu serbuan dijalankan, anggota PPM melihat kelibat beberapa orang dipercayai pemandu dan kelindan lori sedang memunggah barangan ke dalam kenderaan berat itu.
Katanya, kedua-dua lelaki itu bertindak melarikan diri ke kawasan hutan bakau selepas menyedari kehadiran anggota PPM.
“Pemeriksaan terhadap kedua-dua lori telah menemui tiga jenis rokok iaitu jenis NYX Menthol sebanyak 5,100 karton, jenis NYX Filters (4,250 karton) dan John (10,250 karton).

“Sewaktu serbuan dijalankan, kita cuba mengesan pemandu dan kelindan lori itu yang telah melarikan diri kira-kira dua kilometer dari lokasi itu, namun usaha itu gagal,” katanya pada sidang akhbar di Markas Taktikal Polis Marin, Tok Bali di sini hari ini.
Menurut Norzaid, siasatan lanjut mendapati anggaran keseluruhan rampasan rokok dan dua buah kenderaan berat itu bernilai RM3.1 juta termasuk cukai Jabatan Kastam Diraja Malaysia.
Katanya, berdasarkan siasatan, sindiket penyeludupan mengambil kesempatan untuk menjalankan kegiatan mereka ketika air laut pasang besar sebelum membawa masuk rokok-rokok itu melalui kawasan hutan bakau pada awal pagi.
“Rokok-rokok ini juga dipercayai akan dijual di negeri Pantai Barat dan Selatan negara kerana tiga rokok jenis itu tiada dijual di pasaran negeri ini.
“Rampasan ini merupakan kejayaan terbesar PPM Wilayah Tiga dalam membanteras kegiatan penyeludupan rokok pada tahun ini,” katanya.
Kes disiasat mengikut Akta Kastam 1967. -K! ONLINE


Malaysia kutuk tindakan provokatif cemarkan Islam
Oleh MOHD. HUSNI MOHD. NOOR

27 Oktober 2020, 11:56 pm
PUTRAJAYA – Malaysia mengutuk sebarang retorik dan tindakan provokatif yang mencemarkan nama baik agama Islam tidak kira dalam bentuk pidato populis atau penyebaran karikatur menggambarkan Nabi Muhammad S.A.W.
Menteri Luar, Datuk Seri Hishammuddin Hussein berkata, Malaysia sangat peka terhadap permusuhan terbuka yang semakin meningkat terhadap umat Islam buat masa ini.
Beliau berkata, Malaysia juga komited menegakkan kebebasan bersuara dan selama ini, hak asasi manusia ini dilaksanakan dengan penuh hormat dan bertanggungjawab agar tidak melanggar hak orang lain.
“Namun, dalam konteks ini (isu karikatur Charlie Hebdo), untuk menghina dan mencemarkan nama baik Islam dan Nabi Muhammad serta mengaitkan Islam dengan keganasan tentunya berada di luar ruang hak (hak asasi manusia) tersebut.
“Perbuatan seperti itu bersifat provokatif dan tidak menghormati Islam serta lebih daripada dua bilion umat Islam di seluruh dunia,” katanya dalam kenyataan akhbar hari ini.
Katanya, sebagai sebuah negara Islam yang demokratik dan sederhana dengan masyarakat pelbagai etnik dan agama, Malaysia terus mempromosikan dan mengekalkan hubungan yang harmoni dan kedamaian.

Hishammuddin berkata, amalan itu bukan sahaja dilakukan dalam kalangan rakyat yang berlainan agama dan kepercayaan, tetapi juga dalam konteks yang pelbagai dalam komuniti global.
“Malaysia akan terus bekerjasama dengan masyarakat antarabangsa bagi meningkatkan rasa saling menghormati antara agama dan mencegah ekstremisme agama di semua peringkat,” katanya.
Kenyataan ini merujuk kepada isu kontroversi mengaitkan tindakan akhbar mingguan satira Perancis, Charlie Hebdo yang menerbitkan semula kartun yang menghina Nabi Muhammad S.A.W.-K!ONLINE


Jakim batal sambutan Maulidur Rasul
Oleh MOHD. HUSNI MOHD. NOOR

27 Oktober 2020, 11:31 pm
PUTRAJAYA – Jabatan Kemajuan Islam Malaysia (Jakim) memutuskan untuk membatalkan acara Sambutan Maulidur S.A.W Peringkat Kebangsaan tahun ini demi menjaga kemaslahatan rakyat dan membendung penularan pandemik Covid-19.
Timbalan Ketua Pengarah (Operasi) Jakim, Datuk Abdul Aziz Jusoh berkata, beberapa program sudah diatur bagi meneruskan usaha menyantuni masyarakat dalam memperingati detik bersejarah kelahiran Rasulullah namun, ia dilaksanakan mengikut normal baharu yang akan disiarkan secara langsung atau rakaman di televisyen dan portal media sosial Jakim.
“Kami menzahirkan penghayatan tersebut dengan inisiatif normal baharu yang lebih santai melalui program Semarak Cinta Rasul bermula esok hingga 3 November ini dan program pertama bermula esok dengan bacaan al-Quran oleh Johan Qari Majlis Tilawah dan Hafazan al-Quran Peringkat Antarabangsa 2014, Ustaz Ahmad Tirmizi Ali yang disiarkan secara langsung pada pukul 9 malam menerusi TV1.
“Program lain termasuk tayangan video khas Ibrah bertajuk ‘Muhammad’ dan Tausiyah oleh Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri serta bual bicara menampilkan pendakwah terkenal negara,” katanya menerusi satu kenyataan hari ini.
Jelas beliau, program lain diatur termasuk rancangan bual bicara muzikal ‘Kasih Junjungan’ yang akan disiarkan pada Khamis ini, pukul 10.30 pagi di TV1 diikuti Forum Perdana Hal Ehwal Islam bermula pukul 9 malam yang menampilkan Ustaz Mohd. Asyraf Mohd Ridzuan, Ustazah Isfadiah Mohd. Dasuki dan Ustaz Elyas Ismail.
Abdul Aziz berkata, bermula 29 Oktober hingga 3 November ini, TV1 turut menyiarkan siri Kapsul Maulidur Rasul yang menampilkan enam personaliti dakwah bagi membicarakan pelbagai topik mengenai Rasulullah.

Menurutnya, pihaknya juga menganjurkan pertandingan video kreatif dengan kerjasama strategik Yayasan Taqwa Majlis Agama Islam Wilayah Persekutuan (MAIWP) dan melancarkan
Kempen Malaysia Berselawat di media sosial bagi memberi peluang kepadan netizen menzahirkan kecintaan kepada Nabi Muhammad.
“Menerusi Kempen Malaysia Berselawat, netizen boleh merakam selawat dan memuatnaik di media sosial, dengan tanda pagar SemarakCintaRasul,” katanya.
Tambahnya, pihaknya juga akan menerbitkan Buletin Khas sempena Maulidur Rasul tahun ini untuk edaran di masjid-masjid sekitar Wilayah Persekutuan dan ia juga boleh dimuat turun melalui portal Jakim.-K!ONLINE


Cuba langgar polis, dua das tembakan terpaksa dilepaskan
Oleh ASLIZA MUSA

27 Oktober 2020, 10:04 pm
SUNGAI SIPUT – Polis terpaksa melepaskan dua das tembakan ke arah tayar kereta dipandu seorang lelaki disyaki pengedar dadah dalam kejadian di sebuah kawasan perumahan berhampiran Hentian Rehat dan Rawat (R&R) Salak Baru, di sini hari ini.
Tindakan itu diambil selepas lelaki terbabit bertindak agresif dengan mengundurkan kenderaan secara melulu sehingga hampir melanggar seorang anggota polis.
Ketua Polis Daerah, Superintendan Mohd. Khaizam Ahmad Shahabudin berkata, kejadian pada pukul 12.30 tengah hari itu berlaku ketika serbuan dilakukan di sebuah banglo oleh sepasukan anggota dari Bahagian Siasatan Jenayah Narkotik, Ibu pejabat Polis Daerah (IPD) Kuala Kangsar dibantu anggota IPD Sungai Siput.
Katanya, anggota telah mengarahkan lelaki itu yang berada dalam kereta Proton Wira agar turun dari kenderaan namun suspek enggan dan cuba melarikan diri.
“Suspek yang hanya berseorangan di dalam kereta telah bertindak mengundurkan kenderaan itu secara melulu sehingga hampir melanggar seorang anggota.
“Polis kemudiannya melepaskan dua das tembakan ke arah tayar bagi menghalang suspek meloloskan diri dan dia akhirnya diberkas kira-kira dua kilometer dari lokasi kejadian selepas kenderaan dipandu terbabas,” katanya ketika dihubungi di sini hari ini.

Menurut Mohd. Khaizam, selain suspek, tiga lagi rakan sejenayahnya turut ditahan dalam serbuan di banglo berkenaan bersama 29.1 gram dadah jenis heroin.
Katanya, siasatan mendapati kesemua suspek berusia lingkungan 40 tahun itu juga mempunyai beberapa rekod lampau bersabit kes dadah dan jenayah.
“Ujian air kencing ke atas suspek dipercayai pengedar dadah itu juga didapati positif.
“Kesemua mereka ditahan untuk siasatan mengikut Seksyen 307 Kanun Keseksaan kerana cubaan membunuh dan Seksyen 39B Akta Dadah Berbahaya 1952,” katanya.-K!ONLINE


JPJ Johor keluarkan 153 saman
Oleh MOHAMAD FAIZAL HASHIM

27 Oktober 2020, 9:46 pm
JOHOR BAHRU – Jabatan Pengangkutan Jalan (JPJ) Johor telah mengeluarkan sebanyak 153 notis semasa menjalankan Operasi Khas Teknikal di Plaza Tol Skudai dan Plaza Tol Senai Utara, dekat sini hari ini.
Menurut satu kenyataan di laman rasmi Facebook JPJ Johor, antara kesalahan yang diambil tindakan ialah kesalahan berkaitan dengan cermin gelap, lampu brek tidak berfungsi, tayar haus berlebihan dan lain-lain kesalahan.
Katanya, operasi tersebut telah melibatkan seramai dua orang pegawai dan 30 anggota dari Unit Operasi, Unit Penguatkuasa Bermotosikal dan Unit Aduan, Siasatan & Risikan JPJ Johor.
“Daripada hasil pemeriksaan tersebut, sebanyak 153 notis telah dikeluarkan bagi kesalahan berkaitan dengan cermin gelap, lampu brek tidak berfungsi dan tayar haus berlebihan.
“Kesemua kesalahan tersebut diambil tindakan di bawah Akta Pengangkutan Jalan (APJ) 1987, Akta Pengangkutan Awam Darat (APAD) 2010 dan Kaedah-Kaedah Kenderaan Motor 1992,” katanya dalam satu kenyataan hari ini.
Menurut kenyataan tersebut, aktiviti penguatkuasaan JPJ Johor akan diteruskan bagi memastikan penguatkuasaan undang-undang dan peraturan lalu lintas serta keselamatan pengguna jalan raya khususnya di negeri ini sentiasa di dalam pemantauan pihak berkuasa.

“Untuk sebarang aduan trafik bolehlah disalurkan kepada http://jpj.spab.gov.my beserta butiran pengadu dan butiran aduan,” ujarnya.-K! ONLINE


APM bantu wanita 200 kg ke hospital
Oleh FARAHWAHIDA AHMAD

27 Oktober 2020, 8:56 pm
SEGAMAT – Seorang wanita yang mengalami masalah obesiti dengan berat badan 200 kilogram (kg) terpaksa meminta bantuan Angkatan Pertahanan Awam Malaysia (APM) untuk dihantar ke hospital, hari ini.
Pegawai APM Segamat, Kapten (PA) Nor Hisyam Abdullah berkata, pihaknya menerima panggilan kecemasan pada pukul 10.00 pagi memaklumkan seorang wanita yang tinggal di Taman Bunga Raya di sini mengalami tumpah darah selain mengalami kesukaran bernafas.
“Wanita berusia 35 tahun itu dihantar ke Hospital Segamat dengan ambulans Kementerian Kesihatan (KKM) Segamat akibat keadaannya yang memerlukan rawatan segera,”katanya ketika ditemui di sini.
Turut hadir, Pegawai Kesihatan Daerah Segamat, Dr. Zaid Kassim.
Menurut Nor Hisyam, jiran dan waris wanita itu cuba mengangkatnya untuk dibawa ke hospital menggunakan kenderaan sendiri namun tidak berjaya sebelum menghubungi pihaknya.
“Lapan kakitangan APM termasuk dua anggota wanitanya yang turut dibantu empat kakitangan KKM Segamat bekerjasama berusaha mengangkat wanita itu dari atas katil hingga masuk ke dalam ambulans.

“Sebaik tiba, kita dapati dia berada di atas katil dan turut mengadu sakit di bahagian badan serta dada. Kami mengambil masa 10 minit untuk mengangkat dan mengusungnya keluar dari rumah,”katanya.
Ibu saudara, Roslina Mahfoh, 44, berkata, anak saudaranya, Norazlina Ramli, 35, sejak malam tadi mengalami tumpah darah dan keadaannya semakin serius dengan wajahnya kelihatan pucat pagi tadi.
“Masalah berat badan itu semakin ketara sejak Norazlina berusia belasan tahun walaupun mengamalkan pemakanan sihat disebabkan masalah hormon.
“Sejak kebelakangan ini tahap kesihatannya semakin merosot kesan pertambahan berat badannya itu serta terpaksa dibantu kerana tidak mampu bergerak melakukan aktiviti harian,”katanya.-K! ONLINE


Harga sawit naik kepada RM3,134 satu tan
Oleh AHMAD SHAHERMAN SHAMSURI

27 Oktober 2020, 9:04 pm
KUALA LUMPUR – Harga minyak sawit mentah (MSM) Malaysia ketika ini sedang menunjukkan tren peningkatan yang begitu ketara selepas harga komoditi itu didagangkan pada harga RM3,134 satu tan sejak semalam.
Pengerusi Lembaga Minyak Sawit Malaysia (MPOB) Datuk Ahmad Jazlan Yaakub berkata, harga tersebut telah melepasi paras RM3,000 satu tan berbanding paras terendahnya tahun ini, iaitu RM2,021.50 satu tan pada 12 Mei 2020.
Katanya, berdasarkan perbandingan angka sejak Mei itu, kenaikan terkini komoditi itu adalah sebanyak RM1,112.50 satu tan atau bersamaan 55 peratus.
“Peningkatan harga MSM ini didorong oleh faktor permintaan MSM global yang tinggi daripada pembeli utama termasuk India dan China.
“Permintaan MSM dari India dijangka terus meningkat bagi menambah bekalan stok minyak sayuran di pasaran domestiknya sebagai persiapan untuk Festival Diwali (Deepavali) pada bulan November ini,”katanya dalam satu kenyataan di sini hari ini.
Menurut Ahmad Jazlan, permintaan MSM dari China juga dijangka terus meningkat menjelang Festival Pertengahan Musim Luruh dan Minggu Keemasan (Golden Week) bermula Oktober ini.

Selain itu katanya, pengukuhan harga minyak kacang soya (SBO) di U.S. Chicago Board of Trade (CBOT) dan di China’s Dalian Commodity Exchange turut menyumbang kenaikan harga MSM.
“Harga MSM juga dipengaruhi oleh pergerakan harga minyak kacang soya kerana kedua-duanya bersaing di dalam pasaran minyak sayuran global.
“Peningkatan harga ini bukan sahaja menyumbang kepada Keluaran Dalam Negara Kasar (KDNK) negara, malah ia turut memberi manfaat kepada pekebun dan pemain industri sawit di Malaysia yang mana sedang bergelut dengan sumber kewangan akibat daripada pandemik Covid-19 ketika ini,”katanya.
Justeru beliau berharap agar harga sawit terus kekal diparas melepasi RM3,000 satu tan demi kelangsungan industri sawit negara.-K! ONLINE.


Kilang 6 NGC Hartalega berjaya disiapkan setahun lebih awal
Oleh KOSMO!

27 Oktober 2020, 9:16 pm
KUALA LUMPUR – Hartalega Holdings Bhd. (Hartalega) kini lebih bersedia untuk memenuhi permintaan terhadap sarung tangan getah yang semakin meningkat dengan mempercepatkan perkembangan syarikat sedia ada.
Ketua Pegawai Eksekutifnya, Kuan Mun Leong berkata, untuk tujuan tersebut, pada bulan ini, syarikat berjaya menyiapkan kilang 6 dalam Kompleks Pengilangan Sarung Tangan Bersepadu Generasi Akan Datang (NGC).
“Kami gembira kerana kecekapan operasi dan keupayaan pengurusan projek kami membolehkan kilang 6 beroperasi sepenuhnya setahun lebih cepat daripada jadual,” katanya dalam kenyataan yang dikeluarkan di sini semalam.
Menurut Mun Leong, untuk pelan masa depannya, kilang 7 sedang dalam pembinaan untuk menghasilkan produk terkhusus sekali gus bakal menambah kapasiti terpasang tahunan sebanyak 2.7 bilion unit.
“Kami juga akan memulakan pembinaan kilang 8 hingga 11 di atas tanah yang dibeli bersebelahan NGC, yang akan meningkatkan kapasiti terpasang dengan keupayaan pengeluaran tambahan 19 bilion unit setahun apabila siap kelak,” jelasnya.
Selain itu, Kumpulan mencatatkan keuntungan selepas cukai sebanyak RM550 juta bagi tempoh kewangan suku kedua berakhir 30 September 2020 dengan pertumbuhan sebanyak 428 peratus berbanding RM104 juta suku yang sama tahun lepas.

Keuntungan sebelum cukai bagi suku tahun tersebut pula bertambah kepada RM683 juta, manakala hasil melonjak kepada RM1.35 bilion.
Bagi separuh pertama tahun kewangan, Kumpulan mencatatkan keuntungan selepas cukai RM771 juta, lebih tinggi berbanding RM198 juta yang dicatatkan dalam tempoh sama tahun lepas.
Untung sebelum cukai pula meningkat kepada RM956 juta, manakala hasil bertambah kepada RM2.27 bilion.
Mun Leong menjelaskan, peningkatan menggalakkan itu dipacu oleh hasil jualan lebih tinggi yang diraih daripada jumlah jualan dan harga jualan purata lebih tinggi.
“Pencapaian ini disokong oleh usaha meningkatkan kecekapan pengeluaran,” ujarnya.
Mun Leong menjelaskan, pandemik Covid-19 terus memacu permintaan global bagi bekalan perubatan, termasuk sarung tangan, yang merupakan alatan perlindungan diri kritikal.


Budak enam tahun lemas terjatuh dalam tali air
Oleh ROHANA MOHD. NAWI

27 Oktober 2020, 8:46 pm
BACHOK – Seorang kanak-kanak ditemui lemas selepas dipercayai tergelincir ketika sedang bermain bersama dua rakannya tali air Chabang Lima di Kampung Seneng dekat Jelawat di sini hari ini.
Mayat Mohd. Danish Aidil Mohd. Hasrul, 6, dijumpai oleh seorang penduduk kampung ketika melalui kawasan berkenaan.
Mangsa dipercayai bersama dua rakannya pergi ke tali air yang terletak sejauh 200 meter dari rumahnya kira- kira pukul 2.30 petang.
Bapa mangsa, Mohd. Hasrul Hassan,34, berkata, dia menyedari kejadian menimpa anak sulungnya itu selepas dihubungi isteri kira-kira pukul 2.45 petang.
“Ketika itu, saya berada di kedai mencuci kereta di Kampung Teratak Pulai dan terus bergegas pulang sebaik menerima berita itu.
“Apabila tiba di lokasi kejadian, saya melihat anak saya didukung oleh seorang penduduk dan keadaannya sangat lemah,” katanya ketika ditemui Kosmo! di Klinik Kesihatan Gunung di sini hari ini.

Menurut Mohd. Hasrul, bagaimanapun doktor mengesahkan anaknya itu telah meninggal dunia kira-kira pukul 4 petang.
Katanya yang juga Pemangku Pegawai Jabatan Sukarelawan Malaysia (Rela) Bachok, Mohd. Danish Aidil tidak pernah pergi ke tali air itu selain amat patuh dengan pesanannya mengenai bahaya bermain di kawasan itu.
Tambahnya, sewaktu kejadian, paras air dalam tali air itu melebihi satu meter.
Sementata itu, Ketua Polis Daerah Bachok, Deputi Superintendan Samsulmuddin Sulaiman, ketika dihubungi mengesahkan kejadian itu.
Katanya, mayat mangsa dihantar ke Hospital Raja Perempuan Zainab II, Kota Bharu untuk bedah siasat dan kes diklasifikasikan sebagai mati mengejut.-K!ONLINE


Pilihan raya tanpa rentas negeri
Oleh SITI A'ISYAH SUKAIMI

27 Oktober 2020, 8:54 pm
PUTRAJAYA – Kementerian Kesihatan (KKM) menyarankan supaya sebarang pilihan raya tidak dijalankan dalam masa terdekat bagi mengurangkan penularan jangkitan kes Covid-19 di dalam negara.
Ketua Pengarah Kesihatan, Tan Sri Dr. Noor Hisham Abdullah berkata, bagaimanapun sekiranya tidak dapat dielakkan, KKM mengesyorkan supaya tiga larangan yang perlu dilaksanakan dalam menjalankan pilihan raya.
“Tidak boleh rentas negeri, daerah dan tidak boleh balik kampung, tiada perhimpunan beramai-ramai selain tiada kunjungan ke rumah.
“KKM syorkan supaya pilihan raya tidak dijalankan bagaimanapun, jika perlu juga pilihan raya, kita perlu melihat kepada perkara tersebut,” katanya pada sidang akhbar di sini hari ini.
Sebelum ini, SPR menetapkan 5 Disember depan sebagai tarikh pengundian bagi Pilihan Raya Kecil (PRK) P.185 Batu Sapi, Sabah.
Pengerusi SPR, Datuk Abdul Ghani Salleh dilaporkan berkata, tarikh penamaan calon pula ditetapkan pada 23 November ini manakala, tarikh undi awal pada 1 Disember ini.

Abdul Ghani turut dipetik berkata, SPR menasihati mana-mana pihak supaya tidak melaksanakan sebarang pilihan raya negeri termasuk Pilihan Raya Umum Ke-15 (PRU-15) dalam masa terdekat susulan pandemik Covid-19.
Sementara itu, Noor Hisham berkata, sebanyak 230 kluster Covid-19 dilaporkan sejak pandemik itu melanda negara dan sebanyak 62 kluster atau 30 peratus berkaitan tempat kerja.
Katanya, sehingga semalam, sebanyak 37 kluster berkaitan tempat kerja yang masih aktif termasuk dua kluster baharu diumumkan semalam.
“KKM amat berterima kasih dan menyampaikan penghargaan kepada majikan dan syarikat swasta dalam bersama membantu mengekang penularan Covid-19 dalam kalangan warga kerja.
“Tindakan proaktif majikan yang turut sama menjalankan saringan terhadap pekerja membolehkan pengesanan kes positif tidak bergejala dalam kalangan warga kerja dan seterusnya membantu KKM menjalankan aktiviti kesihatan awam dengan segera,” katanya. – K! ONLINE


MBS jimat perbelanjaan bil elektrik RM3.2 juta
Oleh KOSMO!

27 Oktober 2020, 9:25 pm
KUALA LUMPUR – Majlis Bandaraya Seremban (MBS) bakal menjimatkan perbelanjaan bil elektrik sehingga RM3.2 juta melalui pemeteraian perjanjiannya dengan Tenaga Nasional Bhd. (TNB) menerusi syarikat runcit tenaga boleh diperbaharuinya, GSPARX Sdn. Bhd. (GSPARX).
Pemeteraian di bawah Perjanjian Bekalan Tenaga Boleh Baharu (SARE) bagi kontrak selama 21 tahun itu adalah untuk pemasangan panel solar di bumbung pejabat MBS.
Menurut kenyataan yang dikeluarkan di sini semalam, projek pemasangan dengan kapasiti 720 kilowatt peak (kWp) itu dijangka siap April 2021.
“Sejumlah 919,800 kWh tenaga hijau yang dijangka dijana pada tahun pertama mampu mengimbangi pelepasan karbon hasil pembakaran 385 tan metrik arang batu setahun,” jelasnya.
Perjanjian tersebut telah ditandatangani oleh Datuk Bandar MBS, Datuk Zazali Salehudin dan Pengarah Urusan GSPARX, Elmi Fairul Mashuri sambil disaksikan Menteri Besar Negeri Sembilan, Datuk Seri Aminuddin Harun di Seremban.
TNB menerangkan, melalui perjanjian tersebut, MBS menjadi Pihak Berkuasa Tempatan ketiga selepas Majlis Bandaraya Johor Bahru dan Majlis Bandaraya Seberang Perai yang menggunakan kepakaran GSPARX dalam pemasangan dan operasi panel solar bumbung.

Terbaharu, Malaysia Airlines Bhd. menandatangani perjanjian dengan GSPARX untuk pemasangan panel solar pada empat bangunannya di Lapangan Terbang Antarabangsa Kuala Lumpur (KLIA).


Kompleks polis diserang, tiga terbunuh
Oleh KOSMO!

27 Oktober 2020, 7:23 pm
KHOST, Afghanistan – Serangan bom kereta di sebuah pangkalan polis Afghanistan diikuti pertempuran senjata api hari ini menyebabkan tiga anggota polis maut dan berpuluh-puluh orang cedera.
Beberapa pegawai polis berkata, serangan ke atas kompleks polis di bandar Khost itu dilancarkan awal pagi dan mencederakan 33 anggota keselamatan termasuk 11 orang awam.
Seorang wartawan agensi berita AFP melaporkan bahawa pertempuran senjata api di sekitar kompleks berkenaan masih berterusan.
Bom kereta itu diletupkan di pintu masuk kompleks pasukan polis khas di bandar Khost, kata sumber keselamatan.
Jurucakap Kementerian Dalam Negeri Afghanistan,  Tariq Arian berkata, selepas letupan berlaku,  kumpulan penyerang cuba masuk ke  pekarangan pangkalan polis dan bertempur dengan pasukan keselamatan.
“Empat penyerang terbunuh sementara dua lagi masih bertempur,”  kata Arian.

Pegawai kesihatan wilayah Khost, Gul Mohammad berkata, wanita dan kanak-kanak adalah antara yang cedera. Bandar Khost adalah ibu negeri wilayah Khost, tenggara Afghanistan.
Setakat ini, belum ada kumpulan yang mengaku bertanggungjawab.
Keganasan di Afghanistan melonjak sejak beberapa minggu lalu walaupun kumpulan pemberontak Taliban dan pemerintah Afghanistan terlibat dalam rundingan damai bagi menamatkan  konflik yang sudah lama berlaku di negara itu.
Pegawai Afghanistan dan Amerika Syarikat  berulang kali memberi amaran bahawa pertumpahan darah yang semakin meningkat mengancam rundingan damai diadakan di Qatar sejak bulan lalu.
Sebilangan besar serangan oleh Taliban telah menyasarkan pasukan keselamatan Afghanistan, namun sejumlah orang awam turut terbunuh. – AFP


PPZ-MAIWP buka semula ibu pejabat dan kaunter zakat
Oleh NUR HUDA MUSA

27 Oktober 2020, 6:43 pm
KUALA LUMPUR – Pusat Pungutan Zakat Majlis Agama Islam Wilayah Persekutuan (PPZ-MAIWP) akan membuka semula ibu pejabat dan sembilan cawangan kaunter bermula esok.
Ketua Pegawai Eksekutif PPZ-MAIWP, Ahmad Shukri Yusoff berkata, pembukaan semula kaunter-kaunter itu adalah bagi memudahkan urusan pembayaran zakat selepas ditutup sementara waktu bagi melaksanakan kerja-kerja sanitasi.
“Bagi memastikan keselamatan pembayar zakat dan kakitangan terjaga, PPZ-MAIWP akan mengambil langkah-langkah pencegahan mengikut prosedur operasi standard (SOP) yang ditetapkan kerajaan iaitu menjalankan proses saringan suhu badan dan menyediakan cecair pembasmi kuman.
“Urusan bayaran zakat juga akan dibuat seperti biasa (akad dan doa), tetapi petugas-petugas di kaunter tidak berjabat tangan ketika menerima bayaran zakat bagi mengelakkan sebarang kontak rapat,” katanya dalam satu kenyataan di sini hari ini.
Menurut kenyataan itu, operasi kaunter-kaunter tersebut akan dibuka pada hari Isnin hingga Khamis pada pukul 8.15 pagi ke 4.45 petang; Jumaat mulai pukul 8.15 pagi hingga 12.30 tengah hari dan dibuka semula pada pukul 2.30 petang ke 4.45 petang, manakala Sabtu (minggu kedua, empat dan lima) pada pukul 8.15 pagi ke 12.45 tengah hari.
Pembayar zakat juga boleh memilih transaksi dalam talian iaitu www.zakat.com.my atau perbankan internet bagi urusan bayaran zakat.

Jika terdapat sebarang kemusykilan atau permasalahan berkaitan zakat, pelanggan boleh menghubungi talian zakat di 1300-88-5757 atau email di [email protected]. – K! ONLINE


Aplikasi tempahan makanan halal Odejee dilancar November ini
Oleh KHAIRUL MOHD. ALI

27 Oktober 2020, 7:55 pm
JOHOR BAHRU – Peningkatan permintaan pengguna terhadap perkhidmatan tempahan dan penghantaran makanan secara online telah membantu  Vantage Solution Sdn. Bhd. membangunkan aplikasi Odejee, yang memberi fokus kepada makanan halal di negara ini.
Pengerusinya, Datuk Seri Ismail Alwasi Khan berkata, dengan menggunakan tagline Halal, Amal dan Berkat, aplikasi Odejee dijangka memulakan operasi secara rasmi pada bulan November tahun ini.
Menurut beliau, ia akan melibatkan semua vendor makanan dan minuman yang berdaftar bersama Odejee berstatus halal serta dimiliki dan diusahakan oleh usahawan beragama Islam.
“Sebagai permulaan, Odejee akan beroperasi di bandar raya Johor Bahru, Pasir Gudang, Senai, Kulai sebelum diperluaskan ke seluruh Johor secara berperingkat-peringkat,” katanya.
Beliau berkata demikian pada sidang akhbar selepas majlis pelancaran pejabat Odejee yang disempurnakan Penasihat Majlis Agama Islam Negeri Johor, Datuk Dr. Noh Gadot di sini semalam.
Ismail menerangkan, idea untuk membangunkan aplikasi Odejee adalah kerana komitmen dan fokus terhadap makanan yang halal dan tidak memberi rasa was-was kepada pengguna.

“Bagi memastikan makanan yang dibekalkan halal, semua vendor berdaftar dengan Odejee akan disemak oleh pegawai bertauliah daripada Jabatan Kemajuan Islam Malaysia.
“Kami juga mempunyai perancangan untuk melebarkan sayap perniagaan ke Lembah Klang dan seluruh negara dalam suku pertama tahun depan dengan sasaran seramai 500 vendor berdaftar,” ujarnya.
Tambah beliau, 10 peratus daripada keuntungan yang diperolehi pihaknya menerusi aplikasi Odejee akan disalurkan kepada Tabung Wakaf Rakyat Johor.


Polis tidak akan berkompromi dengan individu ingkar SOP
Oleh AHMAD SHAHERMAN SHAMSURI

27 Oktober 2020, 6:47 pm
KUALA LUMPUR – Polis tidak akan berkompromi dengan mana-mana individu yang didapati melanggar prosedur operasi standard (SOP) sepanjang tempoh Perintah Kawalan Pergerakan Bersyarat (PKPB) dilaksanakan.
Penegasan itu dibuat Ketua Polis Daerah Wangsa Maju, Superintendan Rajab Ahad Ismail ekoran isu tular berkenaan ketidakpuasan hati seorang lelaki yang telah dikenakan kompaun atas kesalahan tidak memakai pelitup muka dengan betul pada Jumaat lalu di sebuah premis di sini.
Bagaimanapun, Rajab Ahad berkata, individu tersebut mempunyai hak dan boleh membuat rayuan di mahkamah mengikut saluran yang ditetapkan untuk proses semakan semula kompaun tersebut.
“Peraturan penggunaan pelitup muka di tempat awam dan sesak telah dikuatkuasakan sejak 1 Ogos yang lalu dan kawasan yang diwajibkan adalah seperti tempat beribadah, hospital, klinik dan kedai runcit.
“Polis Wangsa Maju juga ingin menyeru orang ramai untuk terus mematuhi pelaksanaan arahan PKPB dan juga SOP yang ditetapkan oleh Majlis Keselamatan Negara (MKN) dalam memutuskan rangkaian jangkitan Covid-19,” katanya dalam satu kenyataan di sini hari ini.
Jelas Rajab Ahad, polis memandang serius dan akan terus komited dalam menjalankan penugasan pemantauan keselamatan serta pematuhan PKPB di kawasan pentadbiran Wangsa Maju.

Justeru, kepada mereka yang mempunyai sebarang pertanyaan atau pun maklumat boleh menghubungi Hotline Polis Kuala Lumpur di talian 03-2115 9999 atau mana-mana balai polis berhampiran.-K! ONLINE.


Covid-19: Masjid Al-Muttaqin Taman Kota Jaya ditutup
Oleh MASTURAH SURADI

27 Oktober 2020, 7:16 pm
KOTA TINGGI – Masjid Al-Muttaqin Taman Kota Jaya di sini ditutup selama dua hari bagi tujuan pembersihan nyah kuman susulan salah seorang jemaahnya disahkan positif Covid-19 hari ini.
Ketua Polis Daerah Kota Tinggi, Superintendan Hussin Zamora berkata, arahan notis perintah tutup masjid itu dikeluarkan pukul 1 tengah hari tadi oleh pihak Pejabat Kesihatan Daerah (PKD) Kota Tinggi.
Katanya, jemaah berusia 72 tahun itu telah mendapatkan rawatan di Hospital Colombia Asia, Johor Bahru selepas mengalami sesak nafas pagi tadi.
Jelasnya hasil pemeriksaan serta ujian saringan kemudian mendapati lelaki berkenaan disahkan positif Covid – 19.
“Susulan itu pihak pengurusan Hospital Colombia Asia telah memaklum kepada PKD Kota Tinggi untuk tindakan lanjut manakala pesakit akan dihantar ke Hospital Enche Besar Hajjah Kalsom Kluang untuk mendapatkan rawatan.
“Hasil siasatan awal PKD Kota Tinggi mendapati, pesakit merupakan jemaah Masjid Al-Muttaqin Taman Kota Jaya dan siasatan lanjut juga mendapati pesakit telah membuat pergerakan ke daerah Tangkak sebelum ini untuk urusan peribadi.

“Anak lelaki pesakit juga ada pulang dari Negeri Sembilan untuk melawat pesakit beberapa hari yang lalu di rumahnya,”katanya dalam satu kenyataan hari ini.
Hussin berkata, PKD Kota Tinggi juga akan mengeluarkan surat kuarantin di rumah kepada ahli keluarga pesakit.
Tambahnya siasatan lanjut masih dijalankan bagi mengenal pasti punca dan kluster sebenar pesakit dijangkiti wabak berkenaan.
“PKD Kota Tinggi juga dalam tindakan mengenal pasti para jemaah masjid berkenaan dan individu yang mempunyai hubungan kontak rapat dengan pesakit termasuk ahli keluarga pesakit.
“Kesemua yang mempunyai hubungan atau kontak rapat dengan pesakit termasuk ahli – ahli keluarga pesakit akan dipanggil untuk membuat ujian saringan esok pagi PKD Kota Tinggi,”katanya lagi.-K! ONLINE


Penutupan SK Jalan Haji Baki dilanjutkan
Oleh NOR IDAYU BOSRO

27 Oktober 2020, 8:01 pm
PUTRAJAYA – Tempoh penutupan Sekolah Kebangsaan (SK) Jalan Haji Baki di Kuching, Sarawak akan dilanjutkan sehingga 10 November depan.
Sekolah itu telah diarahkan tutup selama tujuh hari sebelum ini iaitu sejak 26 Oktober lalu.
Kementerian Pendidikan Malaysia (KPM) berkata, penutupan sekolah itu selaras dengan pelaksanaan Perintah Kawalan Pergerakan Diperketatkan (PKPD) di Kampung Haji Baki yang akan berkuat kuasa esok.
“Selaras dengan pengumuman itu, KPM memutuskan sekolah SK Jalan Haji Baki yang telah diarahkan tutup pada 26 Oktober lalu selama tujuh hari akan dilanjutkan tempoh penutupan sehingga 10 November ini,” katanya dalam satu kenyataan hari ini.
KPM berkata, sepanjang tempoh penutupan tersebut, pentadbir sekolah diarah untuk memastikan guru-guru serta murid melaksanakan pengajaran dan pembelajaran di rumah.
Manual pengajaran dan pembelajaran di rumah boleh dimuat turun di portal rasmi KPM www.moe.gov.my.-K!ONLINE


Pendekatan mendidik perlu bagi atasi fahaman HTM
Oleh KHAIRUL MOHD. ALI

27 Oktober 2020, 7:05 pm
JOHOR BAHRU – Majlis Agama Islam Negeri Johor (MAINJ) akan mengadakan pertemuan dengan pengurusan kepimpinan di 14 kawasan seluruh Johor berhubung fahaman Ahli Sunnah Wal Jamaah termasuk ancaman Hizbut Tahrir Malaysia (HTM).
Penasihat MAINJ, Datuk Dr. Noh Gadot berkata, sesi penerangan yang itu antara langkah diambil pihaknya dalam memberi didikan dan kesedaran terhadap ancaman HTM di negeri ini.
Katanya, program yang akan diadakan akhir tahun ini itu antaranya melibatkan Pegawai Daerah (DO) dan Penolong Pegawai Daerah (ADO).
“Ada sebahagian fatwa yang mana Sultan Johor, Sultan Ibrahim Sultan Iskandar bertitah supaya tidak digazetkan sebaliknya diberi pencerahan menerusi pendidikan, khutbah, forum dan sebagainya.
“Sesi penerangan ini penting untuk menyampaikan maklumat yang berkaitan dalam usaha menghentikan penyebaran fahaman HTM,” katanya.
Beliau berkata demikian ketika hadir merasmikan Aplikasi Pesanan dan penghantaran makanan halal, Odejee, di Bandar Baru Uda, di sini hari ini.

Menurut Noh lagi, pendekatan mendidik perlu diguna dalam menangani penyebaran fahaman HTM manakala penguatkuasaan undang-undang diambil sebagai langkah terakhir.
“Pendekatan penguatkuasaan kita ambil yang paling akhir, ada yang kita panggil beri penerangan. Harapan kita mereka sedar dan kembali ke pegangan Ahli Sunnah Wal Jamaah,” katanya.
“Kalau mereka tahu lebih awal, boleh selamatkan banyak perkara, kerana kalau kita lihat kadang kala yang tidak faham mereka hanya ikut sahaja (fahaman HTM).
“Dengan pendekatan hikmah dan budi bicara mungkin boleh mengubah mereka untuk kembali ke pangkal jalan,” ujarnya.
Pengerusi Jawatankuasa Ehwal Agama Islam Johor, Tosrin Jarvanthi dalam satu kenyataan sebelum ini memberitahu, pihaknya memandang serius isu penyebaran HTM di negeri ini dan akan bekerjasama dengan polis untuk mengambil tindakan yang perlu.-K! ONLINE


PM bertugas seperti biasa
Oleh NOR IDAYU BOSRO

27 Oktober 2020, 8:34 pm
PUTRAJAYA – Perdana Menteri, Tan Sri Muhyiddin Yassin bertugas seperti biasa hari ini selepas kedudukan beliau sebagai ketua kerajaan menjadi bahan spekulasi media, semalam.
Menerusi hantaran di Facebook rasmi, Perdana Menteri dilaporkan mempengerusikan Mesyuarat Majlis Perancang Fizikal Negara (MPFN) ke-36 pada sebelah pagi.
Programmya diikuti dengan Sidang Khas Majlis Keselamatan Negara (MKN) dan taklimat Bajet 2021 di sebelah petang.
“Kedua-dua mesyuarat dan taklimat seperti biasa diadakan mengikut norma baharu menerusi sidang video dari Pejabat Perdana Menteri,” kata kenyataan itu.
Kenyataan itu berkata, mesyuarat MKN hari ini membincangkan tindakan seterusnya bagi mengawal dan menguruskan pandemik Covid-19.
Perdana Menteri memperingatkan ahli mesyuarat dan agensi supaya memberi komitmen penuh ke atas kawasan yang dikuatkuasakan Perintah Kawalan Pergerakan Diperketatkan (PKPD) bagi memastikan penduduk terlibat mendapat bantuan barang keperluan yang mencukupi.

Beliau turut mengarahkan agar dipertingkatkan kawalan serta keupayaan tindakan kesihatan awam di Sabah bagi membendung penularan jangkitan Covid-19 dengan segera.
Pada mesyuarat MPFN pula, Perdana Menteri menggesa semua pihak yang terlibat supaya memudah cara perancangan dan pembinaan infrastruktur digital terutama di peringkat negeri dan kerajaan tempatan.
“Ini bagi memastikan perkhidmatan jalur lebar yang menyeluruh dan berkualiti tinggi disediakan kepada rakyat.
“Ini kerana, pandemik Covid-19 menyaksikan kebergantungan yang tinggi kepada liputan jalur lebar berkualiti tinggi,” katanya.
Sementara itu, kenyataan itu berkata, Perdana Menteri menerima panggilan telefon daripada Presiden Turkmenistan, TYT Gurbanguly Berdumuhamedov sebelum beliau pulang dari pejabat.
“Beliau berbincang mengenai kerjasama dua hala yang telah terjalin sejak 28 tahun lepas.
“Petronas telah bertapak di negara itu sejak 1996 dan merupakan pelabur terbesar dengan jumlah pelaburan mencecah AS$11 bilion,” katanya.
Pada masa sama, Perdana Menteri menyambut baik jemputan Presiden Berdumuhamedov untuk melawat Turkmenistan.
Beliau turut menjemput Presiden Berdumuhamedov untuk melawat Malaysia setelah situasi Covid-19 pulih.
Semalam, pelbagai spekulasi timbul berhubung kedudukan Muhyiddin sebagai Perdana Menteri berikutan daripada keputusan Istana Negara menolak cadangan pengisytiharan darurat yang di kemukakan oleh kerajaan.


Kerajaan tiada kuasa halang PRK Batu Sapi
27 Oktober 2020, 6:38 pm
PETALING JAYA – Kerajaan tidak boleh menentukan sama ada Pilihan Raya Kecil (PRK) Batu Sapi boleh dilangsungkan atau tidak.
Menteri Kanan (Pertahanan), Datuk Seri Ismail Sabri Yaakob berkata, pilihan raya terletak di tangan Suruhanjaya Pilihan Raya (SPR).
“Perlembagaan Persekutuan telah menetapkan pilihan raya hendaklah diadakan dalam masa 60 hari apabila berlaku kekosongan satu-satu kerusi Parlimen akibat kematian atau pembubaran.
“Jadi ini bukan kuasa kerajaan sama ada diteruskan atau tidak. Di Sabah misalnya, apabila berlaku pembubaran Dewan Negeri, ia bukan kuasa kerajaan untuk menentukan pilihan raya,” katanya pada sidang akhbar harian di Kementerian Pertahanan hari ini.
Beliau ditanya sama ada kerajaan akan meneruskan PRK Batu Sapi berikutan peningkatan kes Covid-19 di Sabah dengan mendadak.
Justeru, pilihan raya mesti diteruskan apabila ditentukan SPR.

“Bagaimanapun, kita faham ketakutan rakyat di Batu Sapi. Saya difahamkan mereka (pengundi) cemas, takut hendak keluar mengundi. Petugas-petugas pilihan raya pun tak berani tak bertugas.
“Kita akan memanggil SPR, saya percaya esok atau lusa, untuk membentangkan prosedur operasi standard yang ketat bagi menjamin kesihatan penduduk-penduduk untuk keluar mengundi,” katanya. -K!ONLINE


PN tekad kerja kuat perangi Covid-19
Oleh MOHD RASDAN AHMAD

27 Oktober 2020, 7:42 pm
KUALA LUMPUR – Perikatan Nasional (PN) menjunjung tinggi titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang mengiktiraf kejayaan kerajaan pimpinan Perdana Menteri, Tan Sri Muhyiddin Yassin dalam menangani pandemik Covid-19 dengan baik dan berkesan.
Menteri Kanan Ekonomi, Datuk Seri Azmin Ali berkata, PN juga menjunjung kasih atas keyakinan Yang di-Pertuan Agong terhadap pelaksanaan kebijakan dan tindakan penguatkuasaan oleh Kerajaan Persekutuan demi melindungi kesihatan rakyat, memelihara kebajikan dan menjamin keselamatan rakyat serta mencerdaskan ekonomi negara.
“PN bertekad untuk terus bekerja kuat bersama-sama rakyat dan barisan hadapan negara bagi memerangi pandemik Covid-19.
“Pentadbiran Tan Sri Muhyiddin Yassin tuntas memberikan kepimpinan dan berganding bahu bersama- sama pakar kesihatan dan ekonomi serta pasukan keselamatan untuk mencerakinkan pelan jangka pendek, sederhana dan panjang bagi menangani wabak ini secara holistik,” katanya melalui satu kenyataan di sini hari ini.
Azmin berkata, PN menyambut baik semangat solidariti parti-parti komponen iaitu Pas, STAR dan SAPP serta Ahli-Ahli Parlimen UMNO, MCA, MIC, PBRS, Gabungan Parti Sarawak (GPS) dan Parti Bersatu Sabah (PBS) yang telah menzahirkan sokongan penuh terhadap kepimpinan Perdana Menteri dan mendukung kerajaan PN.
“Perikatan Nasional menyeru semua pihak khususnya pemimpin politik merentasi segenap batas perbezaan untuk segera mendakap kesatuan bersama rakyat demi memerangi Covid-19 dan memulihkan ekonomi negara,” jelasnya. – K!ONLINE.


Penduduk Kuala Lumpur paling ramai kena kompaun
27 Oktober 2020, 5:16 pm
PETALING JAYA- Warga kota mencatatkan kes paling ramai dikompaun atas kesalahan ingkar arahan Perintah Kawalan Pergerakan Pemulihan (PKPP).
Menteri Kanan (Pertahanan), Datuk Seri Ismail Sabri Yaakob berkata, Wilayah Persekutuan mencatatkan 229 individu dikompaun atas kesalahan tersebut, diikuti Selangor (162) dan Perak (94).
Sehingga semalam, Polis Diraja Malaysia (PDRM) telah menahan 612 individu atas kesalahan ingkar arahan PKPP.
“Daripada jumlah itu, seramai 604 individu telah dikompaun, manakala lapan lagi direman.
“Antara kesalahan ingkar arahan PKPP termasuk tidak memakai pelitup muka (156), gagal mematuhi penjarakan fizikal (145), gagal menyediakan peralatan merekod butiran diri (134), aktiviti di pusat hiburan (96) dan lain-lain kesalahan (81),” katanya pada sidang akhbar harian di Kementerian Pertahanan hari ini.
Dalam pada itu, Ismail Sabri memaklumkan, 310 kenderaan telah diarah berpatah balik oleh anggota keselamatan di sekatan jalan raya (SJR) semalam atas pelbagai alasan pergerakan.

Antaranya cuba keluar dari lokaliti atau kawasan Perintah Kawalan Pergerakan Diperketatkan (PKPD), dan cuba merentas negeri yang sedang dilaksanakan PKPB tanpa kebenaran PDRM.
“Tiga negeri paling tinggi kenderaan diarah patah balik oleh SJR iaitu Sabah (201 kenderaan), Johor (64) dan Kuala Lumpur (45),” katanya. -K! ONLINE


Selawat, hip hop nafas baharu Tiada Kata Secantik Bahasa
Oleh KOSMO!

27 Oktober 2020, 6:01 pm
MUZIK sememangnya salah satu cara terbaik untuk berkongsi dan menyampaikan dakwah. Ini jelas terbukti menerusi pelbagai lagu, pesanan serta ajaran positif menjadi kandungan dendangan popular oleh ramai artis tempatan dan  antarabangsa.
Kini, sebuah lagu lama yang pernah dipopularkan oleh Biduan Negara, Tan Sri P. Ramlee berjudul Tiada Kata Secantik Bahasa telah diberikan nafas baharu untuk menyampaikan pesanan positif tentang Nabi Muhammad SAW.
Lagu yang memuji kemuliaan Rasulullah SAW itu dinyanyikan oleh kumpulan nasyid popular Hijjaz, bintang program Mentor musim ketujuh, Pasya serta pasangan penyanyi hip hop Kmy Kmo dan Luca Sickta yang juga merupakan artis rakaman Universal Music Malaysia.
Biarpun lagu asal merupakan P. Ramlee manakala liriknya ditulis oleh Jamil Sulong, versi baharu Tiada Kata Secantik Bahasa menampilkan lirik nukilan ahli kumpulan Hijjaz, Isman Nadim bersama-sama dengan Kmy Kmo dan Luca Sickta.
Bercerita tentang kisah di sebalik tabir penghasilan Tiada Kata Secantik Bahasa 2020 (TKSB2020), Isman Hijjaz berkata, idea penerbitan TKSB2020 sudah tercetus sejak dua tahun lalu semasa Hijjaz berada di Madinah menunaikan umrah.
“Ketika itu terdetik dalam hati, bagaimana sekiranya lagu daripada P. Ramlee itu diubah menjadi selawat Nabi? Adakah peminat dapat menerima kombinasi tiga genre iaitu rock, nasyid dan Hip Hop. Apabila  pihak Universal Music berjumpa dan berbincang dengan kami, cadangan ini dapat dikemaskan dengan idea yang memberangsangkan. Daripada pihak MonkeyBone juga, idea ini diterima baik oleh artis dan semuanya memberi kerjasama yang amat positif,” jelas Isman.

Gabungan segar dan inisiatip memodenkan lagu TKSB  tersebut diharap mampu kelainan dan secara tiodak mengajak peminat muzik untuk sama-sama berselawat memuji kebesaran
Mewakili generasi pemuzik masa kini, Luca Sickta tentunya berbesar hati untuk sama-sama menyuburkan melodi lama dengan sentuhan baharu.
“Muzik adalah Universal, tiada yang mustahil kalau kita mencuba sesuatu kelainan. Asalkan mesej yang hendak disampaikan dapat mendapat tempat  di hati,” kata Luca.
Lagu terbitan Universal Music Malaysia tersebut sudah boleh didapati menerusi platform digital seperti Spotify, Apple Music, YouTube Music, JOOX, iTunes, KKBox dan Deezer bermula 25 Oktober 2020. Video muzik rasmi TKSB2020 juga boleh dilayari  menerusi saluran YouTube Unviersal Music Malaysia.


Ketua polis maut ditaji ayam laga
Oleh KOSMO!

27 Oktober 2020, 6:34 pm
MANILA – Seorang pegawai polis Filipina terbunuh semasa serbuan aktiviti laga ayam selepas bilah pisau yang dilekatkan pada taji seekor ayam jantan memutuskan salur darah utamanya, menurut pihak berkuasa hari ini.
Mangsa dilaporkan mengalami kecederaan pada arteri femoral di paha kiri dan insiden ngeri itu berlaku semalam di wilayah tengah Samar Utara.
Semasa kejadian, mangsa, Leftenan Christian Bolok mengangkat salah seekor ayam laga untuk dikumpulkan sebagai bahan bukti serbuan.
Pisau itu terkena paha kiri dan mangsa mengalami pendarahan teruk hingga menyebabkan kematian, kata Ketua Polis Wilayah Kolonel Arnel Apud kepada agensi berita AFP.
“Ia satu insiden malang dan saya tiada penjelasan tentang bagaimana ia boleh berlaku.
“Sukar untuk saya percaya ketika menerima laporan mengenainya. Ini adalah kali pertama sepanjang tempoh 25 tahun berkhidmat, saya hilang anggota ketika serbuan aktiviti laga ayam,” katanya.

Seramai tiga suspek ditahan dan dua ekor ayam laga bersama dua set taji dirampas ketika serbuan di bandar San Jose. Bolok berkhidmat sebagai ketua polis di bandar berkenaan, kata Apud.
Aktiviti laga ayam bersama beberapa acara kebudayaan lain telah diharamkan semasa pandemik koronavirus bagi mengelak orang ramai berkumpul di satu tempat dan menyebarkan virus pembunuh itu.
Aktiviti laga ayam adalah sukan popular di Filipina dengan pertaruhan wang sebagai habuan. – AFP


835 kes positif, dua kluster baharu
Oleh SITI A'ISYAH SUKAIMI

27 Oktober 2020, 6:11 pm
PUTRAJAYA – Kes jangkitan Covid-19 hari ini melaporkan sebanyak 835 kes termasuk daripada dua kluster baharu menjadikan jumlah keseluruhan kes positif sebanyak 28,640 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 830 adalah kes baharu membabitkan penularan tempatan manakala lima kes import.
“Sabah masih mencatatkan kes harian tertinggi dengan 410 kes diikuti Negeri Sembilan (155), Selangor (126), Labuan (76), Sarawak (16) dan Pulau Pinang (13).
“Dua kluster baharu lain ialah Kluster Lintas di Kota Kinabalu, Sabah dan Kluster Limbungan di Labuan,” katanya pada sidang akhbar di Kementerian Kesihatan hari ini.
Noor Hisham berkata, dua lagi kematian berkaitan Covid-19 dilaporkan menjadikan jumlah keseluruhan kes kematian sebanyak 238.
Pada masa sama, beliau berkata, sebanyak 674 kes pulih dilaporkan menjadikan jumlah keseluruhan kes pulih adalah 18,499 setakat hari ini. -K! ONLINE


Terengganu lancar program Mencari Safawi 2.0
Oleh TENGKU DANISH BAHRI TENGKU YUSOFF

27 Oktober 2020, 5:28 pm
SETIU – Terengganu melancarkan program Mencari Safawi 2.0 untuk menjejak lebih ramai bakat baru tempatan yang mampu menjadi sehebat tonggak Harimau Malaya, Safawi Rasid.
Pengerusi Jawatankuasa Belia, Sukan dan Badan Bukan Kerajaan Terengganu, Wan Sukairi Wan Abdullah, matlamat program itu untuk mencungkil lebih ramai bakat baru dalam bola sepak yang mampu menjadi pelapis kepada Safawi yang merupakan anak jati Dungun.
Beliau berkata, siri jelajah ke seluruh negeri ini untuk mencari bakat baru berusia 13 tahun bakal bermula hujung tahun ini.
“Pemain yang akan dikenalpasti kelak akan diserap masuk ke Akademi Bola Sepak Terengganu yang terletak di Sekolah Menengah Kebangsaan Bukit Nenas di sini.
“Kita sasarkan untuk mencari sekurang-kurangnya 20 pemain bagi ditempatkan ke akademi tersebut sejak tingkatan satu,” katanya selepas melancarkan program tersebut di SMK Bukit Nenas di sini hari ini.
Program Mencari Safawi 2.0 tercetus selepas Safawi yang pernah mendapat pendedahan awal bola sepak di SMK Bukit Nenas berjaya melebarkan sayap di Eropah.

Wan Sukairi berkata, sesi pemilihan peserta tersebut akan dilakukan oleh semua lapan Pejabat Pendidikan Daerah (PPD) yang terdapat di Terengganu.
Tambah beliau, PPD akan dibantu dalam aspek kepakaran latihan oleh Majlis Sukan Negeri Terengganu dan Program Pembangunan Bolasepak Negara (NFDP). – K! ONLINE


Beli Mercedes-Benz, Haqiem Rusli nafi bayar secara tunai
Oleh MOHD. HAIKAL ISA

27 Oktober 2020, 5:58 pm
PETALING JAYA – Selepas tiga tahun membeli kereta pertama iaitu jenis Mitsubishi Lancer, penyanyi Haqiem Rusli sekali lagi menarik perhatian apabila membeli sebuah lagi kereta mewah model Mercedes-Benz GLC 200 yang dianggarkan bernilai RM290,000 baru-baru ini.
Jika kereta pertama dibeli secara tunai, kali ini, Haqiem atau nama sebenarnya, Ridzuan Haqiem Rusli, 23, membeli kenderaan tersebut secara ansuran bulanan.
“Ini kereta impian saya. Saya pun sudah bekerja sebagai seorang penyanyi sejak berusia 10 tahun. Jadi, kereta ini adalah ganjaran hasil titik peluh saya dalam industri.
“Saya tidak beli kereta ini secara tunai sebaliknya bayar ansuran,” katanya ketika dihubungi Kosmo! Online sebentar tadi.
Pelantun lagu Lembah Kesepian itu berkata, tujuannya berkongsi beberapa keping foto menerusi Instagram bukan untuk menunjuk-nunjuk namun sekadar memberi inspirasi kepada golongan muda.
“Alhamdulillah, setakat ini tiada yang mengecam sebaliknya ramai yang memberi kata-kata positif kepada saya.

“Saya tidak berniat untuk tayang kemewahan. Saya ingin membuktikan bahawa anak muda juga boleh berjaya jika kita sentiasa berusaha,” ujar Haqiem.
Ditanya Kosmo! Online jika tindakan berkongsi kemewahan kepada umum akan mengundang perhatian Lembaga Hasil Dalam Negeri (LHDN), Haqiem berkata, dia tidak berasa bimbang kerana telah menjalankan tanggungjawab membayar cukai sejak dua tahun lalu.
“Saya tidak pernah culas membayar cukai dan sudah pun mengisytiharkan cukai pendapatan sejak dua tahun lalu,” ujarnya. – K! ONLINE


Kerajaan laksana PKPD di tiga lokaliti
27 Oktober 2020, 5:38 pm
PETALING JAYA- Berikutan peningkatan kes positif Covid-19 di tiga lokaliti, kerajaan memutuskan untuk melaksanakan Perintah Kawalan Pergerakan Diperketatkan (PKPD).
Menteri Kanan (Pertahanan), Datuk Seri Ismail Sabri Yaakob berkata, tiga lokaliti itu ialah Flat Sungai Emas di Kuala Langat, Plaza Hentian Kajang di Hulu Langat dan Kampung Haji Baki di Kuching.
“Di Flat Sungai Emas, sehingga 24 Oktober, sebanyak 1,044 saringan telah dilaksanakan dan 42 individu didapati positif Covid-19, manakala di Plaza Hentian Kajang, sebanyak 909 saringan telah dilaksanakan dan 63 individu didapati positif Covid-19.
“Atas nasihat Kementerian Kesihatan, sidang hari ini bersetuju untuk melaksanakan PKPD di Flat Sungai Emas, Jalan Emas 31 dan Jalan Emas 32 serta Plaza Hentian Kajang bermula 28 Oktober hingga 10 November,” katanya pada sidang akhbar harian di Kementerian Pertahanan hari ini.
PKPD Flat Sungai Emas melibatkan tujuh blok flat serta rumah teres dengan jumlah 1,300 penduduk. Bagi PKPD Plaza Hentian Kajang, ia akan melibatkan seramai 7,500 penduduk.
Bagi Kampung Haji Baki, Ismail Sabri berkata, sehingga 26 Oktober, sebanyak 845 saringan yang telah dilaksanakan dan 27 orang didapati positif Covid-19.

“Sidang khas bersetuju untuk melaksanakan PKPD di Kampung Haji Baki, Kuching bermula 28 Oktober sehingga 10 November.
“PKPD ini merangkumi 532 unit rumah yang melibatkan seramai 4,191 orang penduduk,” katanya.
Dalam pada itu, PKPD di Penjara Reman dan Kuarters Penjara Reman Pulau Pinang dilanjutkan selama 14 hari bermula 29 Oktober sehingga 11 November.
Kerajaan sebelum ini telah mengumumkan pelaksanaan PKPD di Penjara Reman dan Kuarters Penjara Reman Negeri Pulau Pinang bermula 15 Oktober sehingga 28 Oktober namun, sehingga kini masih terdapat kes positif dikesan dalam kalangan tahanan serta kakitangan penjara. -K! ONLINE


35 lokaliti, tiga jalan terlibat PKPB, PKPD di Nilai bermula malam ini
Oleh ZAKKINA WATI AHMAD TARMIZI

27 Oktober 2020, 6:35 pm
SEREMBAN – Sebanyak 35 lokaliti termasuk taman perumahan di Zon Nilai terlibat dalam pelaksanaan Perintah Kawalan Pergerakan Bersyarat (PKPB) bermula malam ini, manakala sebahagian tiga jalan di Putra Point terlibat dengan Perintah Kawalan Pergerakan Diperketatkan (PKPD) bermula malam ini hingga 10 November 2020.
Menteri Besar Negeri Sembilan, Datuk Seri Aminuddin Harun berkata, jalan yang terlibat dengan PKPD akan ditutup dan dikawal oleh anggota keselamatan iaitu Jalan BBN 1/7A, Jalan BBN 1/7B, Jalan BBN 1/7E.
“Bagaimanapun, semua yang mempunyai kontak rapat dengan Kluster Kaya dan tinggal di asrama Jalan BBN 1/2E akan dipindahkan ke asrama di Jalan BBN 1/7B. Semua terlibat yang mempunyai kontak rapat dengan Kluster Kaya dan tinggal di asrama Jalan BBN 1/2E pula akan dipindahkan ke asrama di Jalan BBN 1/7B.
“Bagi penghuni di ketiga-tiga blok di Jalan BBN 1/7A, Jalan BBN 1/7B, Jalan BBN 1/7E mereka tidak akan dibenarkan keluar masuk di kawasan tersebut. Penghuni asrama di ketiga-tiga blok ini yang merupakan kontak rapat kepada Kluster Kaya tidak dibenarkan keluar daripada asrama masing-masing,” katanya dalam sidang akhbar di Wisma Negeri, di sini hari ini.
Ujarnya, pasukan keselamatan akan mengawal kawasan tersebut selama 24 jam, malah semua aktiviti ekonomi, sosial, rekreasi dan budaya adalah tidak dibenarkan sepanjang tempoh tersebut seperti yang dinyatakan di dalam prosedur operasi standard (SOP) Majlis Keselamatan Negara.
Sementara itu katanya, sebanyak 35 lokaliti dan taman terlibat di dalam PKPB termasuk kawasan perniagaan dan institusi di sekitar lokaliti tersebut.

“Antara kawasan perniagaan dan institusi terlibat termasuklah Universiti Sains Islam Malaysia (USIM), Nilai International School, Nilai University, Manipal University, INTI College, AEON Nilai, TESCO, Giant, Mesamall dan kawasan perniagaan Putra Nilai dan Putra Point dan Nilai Spring Golf and Country Resort,” katanya.
Semalam, Menteri Kanan (Keselamatan), Datuk Seri Ismail Sabri Yaakob, mengumumkan PKPB akan dilakukan di zon Nilai, Negeri Sembilan berkuat kuasa 28 Oktober hingga 10 November ini.
Manakala PKPD juga akan dilaksanakan di Putra Point, Nilai dengan dua lokaliti iaitu tempat tinggal pekerja asrama yang dikesan menyumbang kes COVID-19. PKPD di Putra Point, Nilai itu akan bermula pada 28 Oktober hingga 10 November.
Dalam pada itu, Aminuddun menjelaskan, masjid dan surau di kawasan PKPB dibenarkan mendirikan solat jemaah lima waktu terhad kepada tiga orang sahaja iaitu imam, bilal dan siak.
“Azan akan dibenarkan untuk dikumandangkan manakala, solat Jumaat dibenarkan dengan 40 orang jemaah.
“Manakala, semua premis sosial dan pendidikan termasuk institusi pengajian tinggi, institut latihan kemahiran, sekolah, tadika, taska, pusat tahfiz, pusat jagaan kanak-kanak dan sekolah pondok adalah ditutup,” katanya.
Tambahnya, kedai makan seperti restoran dan kedai serbaneka 24 jam, kedai termasuk gerai makan dan kedai runcit dan aktiviti perniagaan lain dibenarkan beroperasi dari pukul 6 pagi hingga 8 malam.
“Pembelian makanan digalakkan secara penghantaran atau pandu lalu bermula 6 pagi hingga jam 8 malam. Bagaimanapun, ‘dine in’ dibenarkan terhad maksimum empat orang satu meja dengan penjarakan fizikal satu meter dan mematuhi SOP sektor makanan,” katanya.-K!ONLINE


Kaki budak 10 tahun tersangkut lubang tandas
Oleh MOHD SYALMIZI HAMID

27 Oktober 2020, 6:31 pm
SEBERANG PERAI – Bomba mengambil masa kira-kira 20 minit untuk mengeluarkan kaki kanan seorang budak lelaki berusia 10 tahun yang tersangkut pada lubang tandas dalam kejadian di Machang Bubok, Bukit Mertajam di sini hari ini.
Jurucakap Jabatan Bomba dan Penyelamat negeri berkata, pihaknya menerima panggilan berhubung kejadian itu yang berlaku di sebuah rumah pada pukul 4.47 petang.
“Ketika bomba tiba di lokasi kejadian pada pukul 5.05 petang, kaki kanan seorang kanak-kanak lelaki berumur 10 tahun dilihat telah tersangkut di dalam lubang tandas.
“Kita melakukan kerja-kerja menyelamat menggunakan peralatan khas sebelum kakinya dapat ditarik keluar pada pukul 5.26 petang,” katanya ketika dihubungi Kosmo! di sini hari ini.
Menurutnya, mangsa tidak mengalami sebarang kecederaan.
Operasi itu dijalankan oleh Balai Bomba dan Penyelamat Bukit Mertajam. – K! ONLINE


[VIDEO] Laungan azan iringi petugas barisan hadapan ke Sabah
Oleh MUHAMMAD AYMAN GHAFFA

27 Oktober 2020, 5:33 pm
KOTA BHARU – Pemergian seramai enam orang Pembantu Perawatan Kesihatan, Jabatan Kesihatan Negeri Kelantan (JKNK) dari tiga buah hospital di negeri ini untuk menjalankan tugas di Sabah diiringi dengan laungan azan di Lobi Kompleks Rawatan Harian, Hospital Raja Perempuan Zainab II (HRPZ II) di sini semalam.
Pengarah Kesihatan Kelantan, Datuk Dr. Zaini Hussin berkata, empat daripada mereka dari HRPZ II, seorang dari Hospital Sultan Ismail Petra, Kuala Krai dan seorang lagi petugas dari Hospital Jeli.
Katanya, kesemua petugas itu telah disediakan dengan dokumentasi lengkap, persiapan fizikal,mental, latihan dan psikologi.
Menurutnya, enam petugas JKNK itu bertindak sebagai barisan hadapan untuk membantu menurunkan gelombang baharu wabak Covid-19 yang menunjukkan peningkatan di Sabah.
“JKNK telah menghantar seramai 79 orang anggota ke Sabah bermula 23 September hingga 1 November ini.
“Ia merupakan satu komitmen semua pihak untuk membantu dan JKNK tidak ketinggalan untuk terlibat sama,” katanya ketika menyampaikan ucapan sempena pelepasan anggota JKNK di Lobi Kompleks Rawatan Harian, HRPZ II di sini semalam.

Hari ini, tular di media sosial video memaparkan sekumpulan anggota JKNK wanita yang akan bertugas di Sabah diiringi dengan laungan azan sewaktu perjalanan mereka menuju ke kenderaan.
Dalam video berdurasi satu minit 25 saat itu, rakan anggota JKNK yang bertugas tidak putus-putus memberikan kata-kata semangat kepada mereka dengan diiringi linangan air mata.
Mengulas lanjut, menurut Zaini, JKNK mengucapkan tahniah kerana mereka yang mewakili Jabatan Kesihatan Kelantan denban sukarela menjadi sebahagian daripada barisan hadapan untuk membantu menguruskan pesakit Covid-19 di Sabah.- K! ONLINE


Lebih 800,000 benih udang galah dilepaskan di Tasik Kenyir
Oleh KOSMO!

27 Oktober 2020, 4:36 pm
Oleh NOOR HAYATI MAMAT
HULU TERENGGANU – Pemancing tidak lama lagi bukan sahaja boleh ‘memburu’ ikan air tawar pelbagai spesies, tetapi juga udang galah di Tasik Kenyir dekat sini.
Tasik buatan manusia terbesar Asia Tenggara itu bakal menjadi menjadi syurga buat peminat udang galah selepas lebih 800,000 benih hidupan tersebut telah dilepaskan oleh Jabatan Perikanan Terengganu.
Pengerusi Jawatankuasa Pertanian dan Industri Makanan, Perladangan, Komoditi dan Pembangunan Luar Bandar Negeri Terengganu, Dr. Azman Ibrahim berkata, inisiatif melepaskan benih udang galah itu merupakan usaha terbaharu bagi memberi nilai tambah kepada Tasik Kenyir.
“Setakat bulan Oktober ini sahaja, kita telah melepaskan 802,260 benih udang galah iaitu 402,260 benih pada 20 Oktober lalu dan bakinya 400,000 benih hari ini.
“Kita harap sebahagian besar udang galah itu dapat membesar dan sudah boleh ditangkap pemancing dalam tempoh enam bulan akan datang,” katanya selepas benih udang galah dan ikan air tawar di Sungai Coli, Tasik Kenyir dekat sini hari ini.

Turut hadir Pengarah Perikanan Terengganu, Zawawi Ali.
Azman berkata, pelepasan lebih 800,000 benih udang galah itu sebahagian daripada program Pelepasan Sejuta Benih Ikan ke Tasik Kenyir.
Jelas beliau, ia selaras dengan hasrat Menteri Pertanian dan Industri Makanan, Datuk Seri Dr. Ronald Kiandee yang mahu populasi hidupan air tawar dan kepelbagaian biodiversiti di Tasik Kenyir dipulihara dan dipertingkatkan. – K! ONLINE